Balai Ikhtisas Malaysia Anjur Program Bakat Citra Rasa OKU Penglihatan

Untuk mendapatkan maklumat terkini, ikuti kami melalui Telegram

Kuala Lumpur – Bertempat di Yayasan Orang Buta Malaysia, Kuala Lumpur, Balai Ikhtisas Malaysia (BIM) atau Malaysian Professional Centre dengan kerjasama Yayasan Orang Buta Malaysia, Next Generation dan WiLAT, The Chartered Institute of Logistics and Transport Malaysia (CILTM), Association of Malaysian Optometrist (AMO), IKK and Redland Aviation Services serta agensi berkaitan telah menganjurkan Program Bakat Citra Rasa. Program ini memberikan peluang kepada golongan orang kurang upaya (OKU) penglihatan meluahkan rasa dan perasaan sebagai golongan OKU bersempena dengan Hari Braille Sedunia yang disambut pada 4 Januari 2023 tahun ini.

Menurut Presiden BIM, YBrs. Dr. Wilmot Sasindran Dass, program ini diadakan untuk memberikan pendedahan kepada golongan profesional, khususnya yang berkepentingan bagi menjayakan program pemindahan ilmu dengan komuniti OKU. Selain itu, ahli BIM bersama-sama komuniti OKU dapat meluahkan perasaan serta meningkatkan kemahiran dan keyakinan dalam berkomunikasi di hadapan khalayak ramai di samping menerapkan nilai murni dan kasih sayang menerusi program yang dianjurkan ini.

Program ini dihadiri oleh ahli profesional BIM dan rakan kerjasama serta peserta dalam kalangan OKU penglihatan sekitar Lembah Klang. Kerjasama ini bukan sahaja dapat memupuk keprihatinan golongan profesional terhadap golongan OKU yang sebenarnya merupakan komponen dalam masyarakat madani seperti yang digagaskan menerusi Malaysia Madani. Enam prinsip yang digariskan, iaitu kemampanan, kesejahteraan, daya cipta, hormat, keyakinan dan ihsan sudah tentunya dapat dipraktikkan dengan berkesan oleh peserta dalam program sedemikian.

Program yang penuh bermanfaat ini dilaksanakan dengan pelbagai aktiviti seperti sesi ceramah daripada Naib Presiden AMO, Encik Muhamad Syukri Mohamad Rafiuddin, sesi perkongsian pengalaman daripada peserta OKU penglihatan, pertandingan penyampaian pengalaman masing-masing oleh peserta OKU, pemeriksaan mata oleh pakar mata, penyampaian hadiah kepada peserta OKU dan penyerahan cenderamata buku Braille kepada Yayasan Orang Buta Malaysia.

Dengan adanya program seumpama ini, BIM dapat mendengar segala luahan dan perkongsian daripada para peserta OKU penglihatan. Oleh yang demikian, BIM berusaha membantu mereka dengan mencadangkan kepada pihak yang berkaitan untuk menambak baik sistem sedia ada atau memberikan inovasi kepada pelaksanaan program mahupun pelbagai kemudahan kepada golongan ini.


Malaysia Perlu Perbanyak Jurutera demi Pembangunan Mampan Negara

Kuala Lumpur – Malaysia memerlukan lebih banyak jurutera untuk membantu negara mencapai Matlamat Pembangunan Lestari Pertubuhan Bangsa-Bangsa Bersatu ke arah membina masa hadapan yang lebih mampan untuk rakyat.

Menurut Kementerian Sains, Teknologi dan Inovasi (MOSTI) dalam kenyataannya semalam, statistik yang dikeluarkan oleh Lembaga Jurutera Malaysia melaporkan sebanyak 187 900 orang jurutera telah berdaftar secara rasmi di negara ini pada tahun lepas.

Sementara itu, nisbah jurutera kepada penduduk Malaysia pada masa ini ialah 1:170 berbanding dengan 1:100 di negara maju seperti Jerman dan Perancis.

Daripada angka tersebut, sebanyak 172 900 orang jurutera terdiri daripada jurutera siswazah, 5900 orang jurutera profesional dan 9100 orang jurutera profesional dengan sijil amalan. Angka ini telah menunjukkan masih terdapat permintaan yang tinggi untuk profesion jurutera di Malaysia dalam usaha ke arah mencapai status negara pengeluar teknologi.

Statistik berkenaan telah dimaklumkan oleh Menteri Sains, Teknologi dan Inovasi, YB Chang Lih Kang ketika merasmikan Hari Kejuruteraan Sedunia 2023 peringkat Malaysian Research Accelerator for Technology and Innovation (MRANTI) yang bertemakan “Engineering Possibilities”.

Sementara itu, Ketua Pegawai Eksekutif MRANTI, Puan Dzuleira Abu Bakar menyatakan bahawa MRANTI menyokong hasrat untuk mempromosikan bidang kejuruteraan sebagai pilihan kerjaya dan menghidupkan semula semangat dalam kalangan generasi muda untuk merebut peluang yang tersedia dalam bidang Sains, Teknologi, Kejuruteraan dan Matematik (STEM).

Aktiviti bengkel STEM dalam bidang tenaga boleh diperbaharui, pengekodan dan robotik ditawarkan termasuklah Program Sijil Reka Bentuk Simulasi Industri dan kursus Inovasi Percetakan Tiga Dimensi (3D).

Selain itu, MRANTI juga menyediakan pusat inovasi komuniti yang dikenali sebagai MakersLab yang bertemakan Revolusi Perindustrian 4.0 (IR4.0). Pusat ini menjadi hab kepada komuniti inovator untuk berkumpul dan bertukar-tukar idea bagi menjalankan eksperimen bagi meningkatkan penciptaan dan inovasi tempatan.

Susulan itu, Pertandingan Cabaran Reka Bentuk yang dilancarkan bersempena dengan Hari Kejuruteraan Sedunia 2023 merupakan seruan kepada belia untuk membabitkan diri dalam dialog berkaitan dengan gaya hidup di bandar yang lebih inklusif dari segi sosial, kemampanan diri dan penjanaan semula alam sekitar.

Para belia, siswazah dan lepasan ijazah dari bidang kejuruteraan dan pelbagai disiplin lain diundang untuk bersaing dan melontarkan idea bandar pintar paling inovatif dalam bentuk prototaip yang boleh diaplikasikan.

Penyertaan terbaik bagi pertandingan tersebut bakal menerima ganjaran pelaburan yang bernilai hingga RM30 000 untuk memacu cita-cita mereka dalam mentakrifkan semula kehidupan di bandar Malaysia.

Menerusi kajian yang telah dijalankan, walaupun minat dan penghayatan pelajar di Malaysia terhadap sains adalah tinggi selama ini, namun mereka mempunyai keyakinan yang sangat rendah terhadap sains.

Oleh yang demikian, MOSTI memberikan keutamaan yang tinggi kepada program mempertajam kemahiran dan meningkatkan keyakinan pelajar dan belia dalam bidang kecerdasan buatan, robotik, pengkomputeran kuantum, pengekodan dan lain-lain sebagai pemangkin kepada keperluan tenaga mahir dalam bidang IR 4.0.


Suntikan Antikoagulan Selepas Bersalin Menyelamatkan Nyawa

Untuk mendapatkan maklumat terkini, ikuti kami melalui Telegram

Umum mengetahui bahawa wanita berhadapan dengan pelbagai komplikasi selepas bersalin. Antara komplikasi tersebut termasuklah perdarahan postpartum dan masalah pembekuan darah.

Pembekuan darah boleh mengakibatkan kematian jika rawatan tidak diberikan. Menurut portal rasmi Jabatan Perangkaan Malaysia, embolisme obstetrik, iaitu masalah pembekuan darah semasa hamil dan selepas bersalin dicatatkan sebagai penyebab utama kematian ibu bersalin pada tahun 2020 yang melibatkan sebanyak 18.8 peratus kes. Data ini menunjukkan peningkatan kes sebanyak 6.2 peratus berbanding tahun sebelumnya.

Penyakit tromboembolus vena (VTE) berlaku apabila darah beku terbentuk dalam salur darah vena lalu menghalang aliran darah di dalam badan. Terdapat dua jenis VTE, iaitu trombosis vena dalam (DVT) dan embolisme pulmonari (PE).

DVT berlaku apabila darah beku berada di bahagian betis dan pelvis, manakala PE terjadi apabila darah beku tersebut pecah dan dibawa ke paru-paru, lalu menjejaskan fungsi paru-paru untuk menyerap oksigen dengan berkesan.

Risiko untuk mendapat komplikasi darah beku adalah lebih tinggi bagi wanita yang bersalin secara pembedahan. Selain itu, antara faktor risiko lain termasuklah wanita yang menghidap penyakit yang menyebabkan darah menjadi pekat seperti trombofilia atau kekurangan protein S, ibu yang melalui pembedahan semasa hamil atau selepas bersalin seperti pembedahan apendisitis, ibu yang mempunyai penyakit darah tinggi semasa hamil dan berterusan selepas bersalin, muntah yang teruk semasa hamil, mengandung anak kembar, proses bersalin yang panjang (melebihi 24 jam), obesiti serta merokok.

Oleh sebab itu, wanita perlu peka dengan tanda darah beku seperti bengkak kaki atau sakit pada betis, sukar bernafas, sakit dada, batuk berdarah dan denyutan nadi menjadi sangat laju selepas bersalin. Jangan berlengah untuk mendapatkan rawatan di hospital atau klinik yang berdekatan sekiranya gejala ini dikesan awal.

Antara langkah pencegahan yang boleh diambil bagi mengelakkan darah beku di dalam badan termasuklah meminum air yang banyak untuk mengelakkan dehidrasi, bergerak dengan lebih aktif dan berjalan atau memakai stoking khas seperti stoking mampatan. Namun, jika langkah pencegahan ini tidak berkesan, doktor akan mencadangkan pengambilan ubat antipembeku darah atau antikoagulan bagi mengelakkan komplikasi yang lebih serius.

Wanita yang berpotensi mengalami darah beku selepas bersalin akan diberikan suntikan antikoagulan seperti Enoxaparin, Heparin atau Fondaparinux. Pilihan ubat suntikan ini akan diberikan oleh doktor mengikut indikasi dan kesesuaian pesakit.

Ubat suntikan hendaklah diambil dengan cara dan teknik yang betul. Yang berikut merupakan beberapa langkah yang perlu dipatuhi semasa melakukan suntikan.

Perlu diingatkan bahawa teknik suntikan yang betul adalah penting bagi menjamin keberkesanan ubat ini. Picagari perlu dilupuskan dengan cara yang betul bagi mengelakkan kecederaan.

Picagari yang telah digunakan perlu dikumpulkan dalam bekas yang tidak ditembusi seperti tin atau bekas plastik yang keras dan tebal seperti botol detergen. Bekas juga perlu sentiasa ditutup rapat. Buangkan ke dalam tong sampah atau serahkan bekas tesebut kepada farmasi di fasiliti kesihatan kerajaan untuk pelupusan.

Isu Kandungan Porsin dalam Ubat Suntikan Enoxaparin

Muzakarah Jawatankuasa Fatwa Majlis Kebangsaan bagi Hal Ehwal Agama Islam Malaysia Kali Ke-87 yang bersidang pada 23 Jun hingga 25 Jun 2009 telah memutuskan bahawa penggunaan ubat yang mengandungi Enoxaparin adalah ditegah kerana dihasilkan daripada sumber yang diharamkan Islam, iaitu porsin atau khinzir.

Pada masa ini, telah terdapat ubat alternatif yang boleh digunakan sebagai antikoagulan, iaitu Fondaparinux yang dihasilkan daripada sumber yang halal dan mempunyai fungsi yang sama dengan Enoxaparin.Â Walau bagaimanapun, tiada bukti kukuh tentang keberkesanan ubat Fondaparinux dalam kalangan ibu hamil dan ibu yang baru melahirkan anak.

Di samping itu, Enoxaparin didapati lebih selamat digunakan untuk ibu mengandung dan menyusukan anak, termasuklah pesakit yang mempunyai masalah buah pinggang berbanding dengan Fondaparinux. Enoxaparin juga didapati lebih berkesan berbanding dengan heparin.

Pemberian Enoxaparin kepada pesakit Muslim akan dilakukan setelah mendapat kebenaran secara bertulis daripada pesakit sebelum memulakan rawatan. Hal ini adalah selaras dengan Panduan Penggunaan Ubat-ubatan yang Mengandungi Unsur Tidak Halal kepada Pesakit Muslim di Kementerian Kesihatan Malaysia.

Pesakit harus berbincang dengan doktor sekiranya pesakit perlu mengambil ubat suntikan Enoxaparin yang memberikan lebih banyak manfaat daripada kesan mudarat mengikut keadaan klinikal pesakit, lebih-lebih lagi ketika darurat bagi tujuan menyelamatkan nyawa. Kefahaman pesakit tentang perkara ini juga sangat penting untuk mengelakkan sebarang keraguan serta menjamin kepatuhan pesakit dalam meneruskan rawatan.

Sekiranya terdapat pertanyaan lanjut tentang penggunaan ubat-ubatan, pesakit atau orang awam boleh menghubungi Pusat Panggilan Farmasi Kebangsaan (NPCC) melalui talian 1800-88-6722. Talian dibuka pada setiap Isnin hingga Jumaat, bermula pukul 8.00 pagi hingga 5.00 petang (kecuali pada cuti umum).

Nordalila Sabuan, Pegawai Farmasi UF52, Hospital Kajang.


UKRIDA dan UKM Pertingkat Kerjasama Antarabangsa bagi Program Optometri

Untuk mendapatkan maklumat terkini, ikuti kami melalui Telegram

Kuala Lumpur – Lawatan penandaarasan pendidikan tinggi oleh Universitas Krida Wacana Christian (UKRIDA) Indonesia ke Program Optometri dan Sains Penglihatan, Fakulti Sains Kesihatan (FSK), Universiti Kebangsaan Malaysia (UKM), semalam  meningkatkan kerjasama antarabangsa dalam memajukan Program Optometri di rantau ini.

Lawatan ini bukan sahaja menekankan kepentingan kerjasama antarabangsa yang dapat meningkatkan kualiti dan kerelevanan pendidikan tinggi, malah membuka ruang untuk mencari kekuatan dan mengenali cabaran pada peringkat universiti masing-masing bagi mewujudkan komuniti pendidikan tinggi yang lebih dinamik.

Menurut Dekan Fakulti Perubatan UKRIDA, Dr. Antonius R. Castilani, pihak mereka ingin melihat pengendalian Program Optometri di FSK yang telah mendapat akreditasi oleh Majlis Optik Malaysia dan menjadi pelopor kepada bidang optometri di Malaysia.

Kami ingin mencari kaedah yang bersesuaian untuk meningkatkan kapasiti pengajaran dan penyelidikan dalam bidang optometri.

Sementara itu, Ketua Program Optometri dan Sains Penglihatan, FSK, Dr. Mizhanim Mohamad Shahimin berkata pihak Program Optometri FSK amat menghargai lawatan penandaarasan ini dan berharap kerjasama positif ini boleh dipanjangkan untuk pengambilan pelajar pascasiswazah dan melatih pensyarah baharu untuk modal insan UKRIDA.

Delegasi yang terdiri daripada ahli akademik dan pentadbir UKRIDA melakukan lawatan di FSK, UKM selama sehari untuk mengetahui amalan terbaik pengurusan program, akta profesion optometri dan hal yang berkaitan dengan penyelidikan, pengajaran serta pelibatan masyarakat.

Semasa lawatan itu, delegasi Indonesia kagum dengan kemudahan dan kapasiti Klinik Optometri FSK, UKM yang turut menyediakan perkhidmatan pemeriksaan mata untuk masyarakat umum. Delegasi juga berpeluang melihat makmal pengajaran dan penyelidikan yang tersedia di FSK, UKM.


ALAF-UKM Tawar Pelbagai Perkhidmatan Pendidikan Pelancongan

Pekan – Pusat Pengurusan Makmal Alami dan Fizikal, Universiti Kebangsaan Malaysia (ALAF-UKM) bakal menjadi pusat pendidikan pelancongan yang menawarkan pelbagai perkhidmatan kepada masyarakat selain menjadi pusat penyelidikan dan pembelajaran.

ALAF-UKM merupakan hasil penstrukturan semula tadbir urus empat buah makmal alami, iaitu Pusat Penyelidikan Tasik Chini (PPTC), Pusat Penyelidikan Bukit Fraser (PPBF), Pusat Penyelidikan Langkawi (PPL) dan Pusat Penyelidikan Ekosistem Marin (EKOMAR) berserta dua buah makmal fizikal, yakni Makmal Instrumentasi Berpusat UKM (i-CRIM) dan Makmal Bioserasi yang bertempat di UKM, Bangi. Kesemua makmal sebelum ini adalah di bawah tanggungjawab Pusat Tanggungjawab yang berbeza di UKM.

Naib Canselor Universiti Kebangsaan Malaysia, YBhg. Profesor Dato’ Gs. Ts. Dr. Mohd Ekhwan Toriman menyatakan bahawa pewujudan ALAM-UKM adalah sejajar dengan hasrat UKM yang memfokuskan penyelidikan yang bersifat komprehensif sekali gus memasyarakatkan kemudahan yang sedia ada untuk manfaat masyarakat dan negara.

Empat lokasi utama ALAF-UKM yang berada di timur, selatan, utara dan tengah Semenanjung Malaysia dilihat mempunyai peluang yang besar untuk menjadi hab kepada pembangunan masyarakat setempat bukan sahaja dalam bidang penyelidikan flora dan fauna, malah pendidikan pelancongan, penghasilan pelbagai modul ilmiah dan penarafan makmal alami ke arah status antarabangsa seperti di bawah United Nations Educational Scientific and Cultural Organi-sation (UNESCO).

Selain menyediakan fasiliti sokongan penyelidikan, makmal alami ALAF-UKM turut menawarkan beberapa pakej pendidikan pelancongan seperti Forest Experience, Indigenous Explore, Tasik Chini Boat Tour, Night Walking, Bird Watching, Program Pengukuhan Pasukan dan Eksplorasi Sains. Kursus pemandu pelancong juga ditawarkan di PPL sebagai satu usaha menaikkan pendapatan masyarakat setempat di Langkawi.

Pelancaran ALAF-UKM ini dapat membantu mewujudkan ekosistem berpusat penyelidikan berteraskan perkhidmatan yang bersifat glokal. Kejayaan dan sumbangan besar setiap entiti di bawah ALAF-UKM terhadap pembangunan masyarakat dan negara diharapkan dapat diuar-uarkan dengan lebih meluas kepada semua pemegang taruh seperti kerajaan, komuniti, industri, badan bukan kerajaan dan agensi antarabangsa.

“Penubuhan ALAF-UKM dapat dijadikan sebagai contoh kepada institusi pendidikan tinggi yang lain dalam memberikan perkhidmatan berteraskan penyelidikan yang bermanfaat kepada masyarakat, industri dan negara,” ujar beliau dalam Majlis Perasmian Pusat Pengurusan Makmal Alami dan Fizikal UKM.

Menurut beliau lagi, perkhidmatan makmal fizikal seperti Makmal i-CRIM dan Makmal Bioserasi telah berjaya menyokong dasar kerajaan dan Kementerian Pendidikan Tinggi dalam menghasilkan penyelidikan dan inovasi yang dapat memberikan impak kepada masyarakat serta mempunyai daya pasaran yang tinggi untuk dikomersialkan hingga pada peringkat global.

Permintaan yang tinggi dari dalam negara dan antarabangsa bagi perkhidmatan Makmal i-CRIM dan Makmal Bioserasi ini juga ialah satu peluang dan berpotensi tinggi dalam meningkatkan penjanaan kewangan dan keserlahan UKM.

“Selain penjanaan dalam wang ringgit menerusi Makmal i-CRIM dan Makmal Bioserasi, sumbangan besar pusat penyelidikan makmal alami dalam membantu masyarakat dan kerajaan setempat termasuklah masyarakat asal juga diperkasakan selaras dengan aspirasi UKM sebagai sebuah universiti watan,” katanya lagi.

Untuk makluman, ALAF-UKM ialah sebuah pusat perkhidmatan di UKM yang ditubuhkan bagi tujuan menyelaras dan memperkasakan aktiviti penyelidikan serta perkhidmatan secara strategik dan terancang. Penubuhan ALAF-UKM adalah antara langkah strategik bagi mencapai dua sasaran utama UKM, iaitu meningkatkan kebolehpasaran graduan dan penjanaan pendapatan.


Tahun Keajaiban Albert Einstein

Untuk mendapatkan maklumat terkini, ikuti kami melalui Telegram

Selepas Albert Einstein menamatkan pengajiannya dari Zürich Polytechnic pada tahun 1900, beliau mengalami kesukaran untuk mendapatkan pekerjaan sebagai tenaga pengajar di universiti. Kesukaran itu berlarutan selama dua tahun lamanya.

Akhirnya, ayah kepada kawan baiknya, iaitu Marcel Grossmann, berjaya membantu Einstein mendapatkan kerja di pejabat paten Swiss di Bern selepas hidup dalam kegelapan buat sekian lamanya. Rutin pekerjaan yang tidak begitu sukar semasa bekerja di situ memberikan ruang masa yang mencukupi untuknya meneroka alam fizik dengan lebih mendalam lagi. Perbincangan tentang fizik diteruskan di rumah bersama-sama isterinya, Mileva Maric yang handal dalam bidang matematik.

Einstein terpukau dengan misteri fenomena fotoelektrik berdasarkan keputusan eksperimen yang dilakukan oleh Philipp Eduard Anton von Lenard. Pemenang Nobel 1905 itu telah menunjukkan bahawa tenaga kinetik elektron yang telah dikeluarkan (ejected) daripada permukaan logam spesimen cuma bergantung kepada frekuensi gelombang cahaya yang dipancarkan terhadap permukaan logam, bukan pada keamatan cahaya.

Philip Lenard tidak menjelaskan dengan lanjut secara kuantitatif mengapa keputusan sebegini dicapai. Keghairahan untuk mempersembahkan fenomena berdasarkan konsep matematik  mendorong Einstein menjadikan fenomena fotoelektrik sebagai tumpuan utamanya. Yang menariknya, Philip Lenard menjalankan kajian eksperimennya di universiti di Kiel, manakala Einstein meneruskan kajian secara teori di pejabat paten. Perhubungan mereka sememangnya baik pada permulaannya, namun menjadi teruk selepas beberapa tahun apabila Lenard mula mendukung idea Nazi dan secara terbuka mengecam pengaruh Yahudi, terutamanya teori relativiti yang dikemukakan selepas lebih sedekad itu.

Einstein mengandaikan bahawa sinaran cahaya terdiri daripada gumpalan zarah yang dipanggil foton. Setiap foton berupaya bergerak dengan halaju cahaya, iaitu 300 ribu kilometer per saat (km/s). Tenaga kinetik yang terkandung dalam setiap foton berkadar langsung dengan frekuensi sinaran cahaya.

Konsep foton telah ditonjolkan buat pertama kalinya oleh Max Plank apabila cuba menjelaskan fenomena sinaran jasad hitam (blackbody radiation). Cahaya biru mempunyai tenaga yang lebih daripada cahaya merah kerana jarak gelombang cahaya merah lebih besar. Hal ini terjadi kerana frekuensi berkadar songsang dengan jarak gelombang.

Einstein berpegang teguh kepada hukum pengabadian tenaga bahawa tenaga tidak boleh dibinasakan atau dicipta dengan sewenang-wenangnya. Pelanggaran zarah foton dengan atom pada permukaan logam itu akan menyalurkan tenaga sepenuhnya kepada atom tersebut.

Sekiranya tenaga yang dibekalkan mencukupi untuk meleraikan atom daripada tarikan nukleus atom itu, maka elektron akan terhumban keluar daripada atom tersebut. Tenaga kinetik maksimum elektron adalah bersamaan yang tenaga yang tinggal apabila mempertimbangkan tenaga untuk meleraikan elektron.

Yang paling ajaib ialah buat pertama kalinya penjelasan secara kuantitatif itu sejajar dengan keputusan eksperimen. Kertas kerjanya dibentangkan dalam jurnal saintifik fizik yang unggul, iaitu Annalen der Physik pada tahun 1905.

Walaupun kejayaan Einstein amat membanggakan tetapi beliau tidak menerima tawaran untuk menjadi tenaga pengajar dalam bidang fizik di universiti. Yang membingungkan ialah dunia nampak sepi, seolah-olah tidak mengendahkan pencapaiannya yang begitu memberangsangkan.

Einstein tetap tidak berputus asa dan mengambil keputusan membuat kajian teori secara saintifik tentang gerakan Brown yang mencerminkan pergerakan rawak zarah yang sedang dikaji dalam cecair, sekaligus menguatkan lagi andaian kewujudan atom. Dengan menggunakan Teori Kinetik Gas dan berpandukan fizik statistik, Einstein mempersembahkan ideanya secara kuantitatif lalu memberikan peluang kepada ahli fizik untuk mengira bilangan atom dalam cecair melalui mikroskop dan mengukur diameter molekul cecair dengan terperinci.

Namun begitu, sekali lagi dunia tidak mengucapkan tahniah kepada Einstein. Pada masa yang begitu mencabar, Einstein bertekad menghasilkan kajian teori fizik yang akan menggegarkan dunia fizik. Keyakinan yang begitu terserlah menjadikan Einstein sebagai salah satu saintis yang paling berwibawa dan terserlah dalam dunia fizik.

Einstein meneruskan usahanya untuk diiktiraf sebagai ahli fizik teori yang disegani. Walaupun tidak diendahkan oleh pakar dalam dunia fizik, Einstein bertekad mencipta nama dengan cara tersendiri. Pekerjaannya sebagai kerani di pejabat paten banyak memberikannya masa lapang untuk menerokai keganjilan fenomena fizik dengan daya imaginasinya yang berpandukan eksperimen pemikiran (thought experiment). Begitu meluasnya daya imaginasi Einstein sehingga idea di luar jangkaan yang ditimbulkan menjadi titik tolak revolusi dunia fizik pada tahun 1905.

Teori klasik gelombang menyatakan bahawa satu medium diperlukan untuk membolehkan gangguan yang dicetuskan pada satu tempat itu boleh disebarkan ke tempat lain. Oleh sebab itu, gelombang cahaya daripada matahari perlu melalui satu medium hipotesis yang dipanggil eter kerana para saintis beranggapan bahawa gelombang cahaya tidak berupaya bergerak dalam vakum. Yang menakjubkan ialah keputusan eksperimen interferometer Michelson-Morley menyangkal kehadiran eter pada 1887.

James Clerk Maxwell ialah ahli fizik pertama yang berjaya meleraikan kemelut dunia magnetik dan elektrik apabila beliau memperkenalkan empat persamaan yang menjelaskan sifat gelombang elektromagnetik tanpa sebarang kemusykilan. Empat persamaan itu berlandaskan keputusan eksperimen Michael Faraday yang tidak perlu dipertikaikan lagi oleh dunia fizik. Maxwell mengemukakan konsep medan elektromagnet buat pertama kalinya serta menetapkan hahaju cahaya sebagai 300 ribu km/s.

Pengaruh James Clerk Maxwell dan keputusan eksperimen Michelson-Morley terhadap hala tuju pemikiran Einstein menyakinkannya bahawa eter sebenarnya tidak wujud dan halaju cahaya adalah sentiasa tetap walaupun sumber cahaya itu mungkin bergerak. Oleh sebab itu, postulat kedua yang dikemukakan oleh Einstein ialah halaju cahaya dalam vakum adalah sentiasa tetap pada 300 ribu km/s.

Selain itu, Einstein menekankan bahawa hukum fizik adalah sama dalam semua rangka rujukan inersia (inertial frame of reference), termasuk yang statik atau bergerak dengan halaju tetap. Ini merupakan postulat yang pertama.

Sebenarnya, idea rangka rujukan telah diperkenalkan oleh Galileo Galilei pada tahun 1632. Diandaikan bahawa terdapat dua pemerhati, yang pertama berada di atas kapal berdekatan dengan tiang kapal, manakala individu yang kedua berada di pelabuhan memerhatikan kapal itu belayar dengan halaju tetap.

Sekiranya seketul batu dibiarkan jatuh dari bahagian atas tiang kapal, maka pemerhati pertama akan mendapati batu itu akan jatuh terus ke lantai di bawah pengaruh graviti. Pemerhati kedua pula akan mendapati arah pergerakan batu itu semasa di udara sebelum mencecah lantai kapal yang akan mengikut satu laluan parabola. Keadaan ini ialah ciri keanehan yang berjaya ditimbulkan oleh Galileo walaupun pandangan kedua-dua pemerhati itu amat tepat. Pergerakan batu itu adalah relatif terhadap pemerhati.

Pemerhatian sebegitu sebenarnya tersemai di lubuk hati Einstein selama sedekad semenjak hari persekolahannya di Aarau sewaktu Einstein cuma berusia 16 tahun. Einstein pernah bertanya kawan baiknya, Michele Besso yang juga bekerja di pejabat paten Bern, apakah yang akan berlaku sekiranya batu itu ditukarkan kepada satu alur cahaya?

Sekiranya pendekatan yang sama diambil, maka sudah tentu pemerhati di pelabuhan akan mendapati alur cahaya itu akan begerak lebih daripada 300 ribu km/s. Hal ini dikatakan demikian kerana perjalanan dalam bentuk parabola adalah lebih jauh daripada perjalanan dalam satu garis lurus. Walau bagaimanapun. sejak 40 tahun lalu, James Clerk Maxwell melalui teori gelombang elektromagnet telah menghuraikan bahawa cahaya akan bergerak dengan halaju tetap, iaitu pada 300 ribu km/s.

Einstein berpihak kepada James Clerk Maxwell. Namun begitu, untuk memastikan bahawa halaju cahaya sentiasa tetap, Einstein tidak mempunyai pilihan kecuali mengubah elemen masa, lalu bercanggahan dengan idea Newton yang dikemukakan dalam Principia pada tahun 1687. Idea Newton berpihak kepada elemen masa sebagai satu pemalar dan tidak boleh dipengaruhi oleh keadaan, sama ada pemerhati bergerak atau tidak. Einstein pula berpendapat bahawa elemen masa akan dipengaruhi oleh pergerakan pemerhati relatif antara satu sama lain.

Dengan berpandukan kedua-dua postulat. Einstein terus mengorak langkah mempersembahkan persamaan fizik yang membingungkan dunia sains. Berasaskan transformasi Lorentz, Einstein berupaya menunjukkan secara kuantitatif bahawa semua objek tidak boleh bergerak lebih cepat daripada halaju cahaya. Persamaan fizik itu juga menjangkakan jisim satu objek yang bergerak hampir dengan halaju cahaya akan bertambah dengan berlipat ganda sehingga berupaya menghampiri infiniti.

Selain itu, gumpalan persamaan yang dipanggil Teori Kerelatifan Khas (Special Theory of Relativity) menunjukkan bahawa elemen masa boleh dipengaruhi oleh betapa cepatnya seseorang itu bergerak. Sekiranya seseorang itu berjaya menghampiri halaju cahaju, maka masa akan berjalan semakin lambat sehingga akan menjadi statik apabila halaju cahaya dicapai.

Perkara ini adalah berbeza dengan idea Sir Isaac Newton yang menyatakan pergerakan masa tidak akan dipengaruhi oleh sebarang elemen luaran. Pergerakan masa adalah tetap dan tidak boleh dipercepatkan atau dilambatkan. Dalam sekelip mata, Einstein telah berjaya membenamkan idea masa yang dipelopori oleh Newton.

Selain itu, Einstein menekankan halaju cahaya yang sentiasa tetap walaupun sumber sedang bergerak. Kita mengetahui bahawa sekiranya kita berlari dengan halaju 10 m/s di atas sebuah keretapi yang bergerak dengan halaju 90 m/s, maka halaju relatif terhadap individu yang sedang berada di stesen ialah 100 m/s. Sekiranya lampu kereta dipasang, maka cahaya lampu akan bergerak dengan halaju tetap 300 ribu km/s. Apabila kereta mula bergerak dengan halaju 100 m/s, apakah halaju cahaya akan bertambah?

Untuk memastikan bahawa halaju cahaya sentiasa tetap mengikut postulat keduanya, maka semestinya masa atau jarak tersebut akan dipendekkan. Itulah keanehannya tetapi persamaan yang dibentangkan oleh Teori Kerelatifan Khas boleh menunjukkan secara kuantitatif jawapan yang dikehendaki.

Belum sempat dunia fizik menyelami idea Einstein yang begitu menakjubkan, beliau kembali menggegarkan dunia fizik dengan memgemukakan idea bahawa jisim boleh diandaikan sebagai tenaga rehat (rest energy) lalu terus memperkenalkan persamaannya yang amat terkenal sehingga kini, iaitu E = . Persamaan yang terkenal ini bakal digunakan sebagai idea yang memberangsangkan untuk membina bom atomik semasa Perang Dunia Kedua, lebih kurang empat dekad selepas persamaan yang ajaib itu ditemukan.

Pada masa itu, Einstein telah menulis surat kepada Presiden Amerika Syarikat, Franklin Roosevelt setelah berhijrah ke Princeton untuk menyatakan kebimbangannya bahawa negara Jerman sedang cuba mencipta bom yang paling dahsyat di muka bumi, iaitu bom atom. Projek Manhattan, iaitu projek penyelidikan dan pembangunan bom atom dilancarkan oleh Amerika Syarikat sejurus selepas itu.

Keempat-empat kertas kajian fizik itu diterbitkan dalam tempoh empat bulan dalam Annalen der Physik pada1905. Dalam sekelip mata, Einstein berjaya membenamkan idea ether dan menumpaskan idea bahawa masa adalah mutlak bersifat malar.

Idea rangka rujukan Galileo Galileo dikemas kini untuk mempertimbangkan halaju cahaya yang tetap pada 300 ribu km/s. Idea kuantum Max Planck yang diperkenalkan pada tahun 1900, diangkat terus ke persada dunia untuk perdebatan lanjut memberikan nafas baharu terhadap idea kuantum yang sebelum ini disangkal hebat oleh dunia fizik.

Wajah fizik berubah sama sekali dan idea Einstein menjadi bahan perbualan dalam kalangan ahli fizik yang terkenal di negara Eropah. Keempat-empat kertas kerja fizik yang bersejarah itu dipanggil Annus mirabilis papers. Dalam bahasa Latin, Annus mirabilis membawa maksud tahun keajaiban.


Akademi DBP Beri Peluang kepada Khalayak Menguasai Bahasa Melayu

Untuk mendapatkan maklumat terkini, ikuti kami melalui Telegram

Kuala Lumpur – Dalam usaha Dewan Bahasa dan Pustaka (DBP) untuk terus memartabatkan bahasa Melayu, Akademi DBP telah diamanahkan untuk mengembangkan bahasa Melayu dengan menawarkan kursus penataran bahasa pada peringkat serantau dan antarabangsa bagi membina dan memperkukuh kefahaman, sekali gus memperteguh sikap dan memupuk kecintaan warganya dan masyarakat awam terhadap bahasa, sastera dan penerbitan melalui pelbagai aktiviti latihan dan penataran pelbagai bidang.

Walau bagaimanapun, masih banyak orang yang tidak mengetahui akan kewujudan akademi ini dan fungsinya. Oleh itu, Bernama Radio telah menjemput Ketua Akademi DBP, Dr. Haji Santrol Abdullah untuk berkongsi maklumat berkaitan dengan Akademi DBP menerusi slot Cakna Bahasa, kelolaan penyampainya, Nazira Noran.

Menurut Dr. Haji Santrol Abdullah, Akademi DBP merupakan satu bahagian di DBP yang diwujudkan untuk merangka strategi dan kaedah pelaksanaan program pendidikan sepanjang hayat khususnya dalam pengajaran bahasa Melayu, sastera dan penerbitan.

Akademi DBP mula beroperasi pada 4 November 2011 dan telah menyediakan pelbagai program latihan dan penataran dalam bidang bahasa, sastera dan penerbitan kepada kakitangan DBP, golongan profesional dan masyarakat awam.

Tambahnya lagi, selaras dengan dasar kerajaan untuk memartabatkan bahasa Melayu, terdapat empat bentuk kursus yang ditawarkan oleh Akademi DBP, iaitu Kursus Individu (Berbayar), Kursus Berpakej, Kursus Bahasa Melayu untuk Penutur Asing dan Pusat Pembangunan Keilmuan dan Kemahiran Akademi DBP (bidang editorial).

Antara kursus yang menjadi rebutan termasuklah kursus bahasa khususnya tentang Kursus Wacana Profesional Berimpak Tinggi seperti Kursus Penulisan Surat Rasmi, memo, kertas cadangan dan laporan, pengucapan awam, tatabahasa dan sebagainya.

Selain itu, kursus penerbitan yang memfokuskan penerbitan berkualiti juga sering mendapat permohonan daripada khalayak umum. Antara kursus penerbitan yang ditawarkan termasuklah penyuntingan karya kreatif, pemantapan penulisan blurb dan resensi buku, pemantapan penyuntingan berketerampilan, penulisan buku teks dan lain-lain lagi.

Menerusi perkongsiannya itu juga, kebanyakan kursus yang ditawarkan oleh Akademi DBP merupakan kursus jangka pendek yang dilaksanakan dalam jangka masa antara dua hari hingga tiga hari.

Akademi DBP juga ada menyediakan Kursus Bahasa Melayu untuk Penutur Asing yang bukan sahaja untuk warga asing, bahkan untuk warganegara yang ingin mempelajari bahasa Melayu. Terdapat tiga peringkat bagi kursus ini, iaitu peringkat atas, tengah dan lanjutan.

Beliau juga memaklumkan bahawa jumlah penyertaan bagi setiap kursus yang ditawarkan tidak melebihi 40 orang dalam usaha untuk memberikan keselesaan dan kefahaman kepada para peserta yang terlibat. Bagi mereka yang ingin mengetahui maklumat lanjut berkaitan dengan kursus yang ditawarkan bolehlah melayari laman Facebook DBP kerana Akademi DBP selalu mempromosikan kursus-kursus yang ditawarkan.

Tambah beliau, bahasa merupakan satu elemen penting dalam hidup seseorang. Walaupun bahasa Melayu merupakan bahasa utama penduduk negara ini, bahasa ini juga perlu dipelajari terutamanya yang berkaitan dengan komunikasi rasmi.


Pertubuhan Warga Emas Sihat Bersedia Bantu Penyelidikan Penuaan dan Kesejahteraan

Kuala Lumpur – Pertubuhan Warga Emas Sihat bersedia menjadi rakan kerjasama yang penting kepada Pusat Kajian Penuaan Sihat dan Kesejahteraan (H-Care), Fakulti Sains Kesihatan (FSK), Universiti Kebangsaan Malaysia (UKM) dalam program penyelidikan translasi berkaitan dengan penuaan dan kesejahteraan.

Dekan FSK, UKM, YBrs. Profesor Dr. Suzana Shahar menyatakan bahawa pelibatan aktif ahli pertubuhan ini yang telah menjadi sebahagian daripada penyelidikan berkaitan dengan penuaan dan kesejahteraan telah memberikan kejayaan besar kepada pelajar.

Hal ini dibuktikan melalui pelajar seliaannya yang telah memperoleh anugerah tertinggi pada peringkat doktor falsafah, iaitu Anugerah Emas Kedoktoran semasa konvokesyen yang diadakan pada tahun 2021 yang lalu.

Pertubuhan yang dibentuk pada 24 November 2021 ini tercetus apabila kumpulan warga emas ini terlibat sebagai kumpulan perintis penyelidikan dalam Program Warga Emas Sihat pada tahun 2017 .

“Kami amat menghargai usaha yang dilakukan oleh H-Care yang telah memberikan peluang kepada pertubuhan ini untuk terlibat dalam pelbagai program seperti Wellness Fiesta, sesi fisioterapi, Majlis Sambutan 10 Tahun H-Care dan Hari Warga Emas,” kata Pengerusi Pertubuhan Warga Emas Sihat, Puan Maimun Ahmad dalam Mesyuarat Agung Tahunan Pelantikan Ahli Jawatankuasa Baharu Pertubuhan Warga Emas Sihat sesi 2023/2025.

Majlis ini dihadiri oleh 22 orang ahli Pertubuhan Warga Emas Sihat bagi menyokong pembentukan ahli jawatankuasa yang baharu.


UKM dan BGU Jalin Kerjasama Lahirkan Graduan Bertaraf Antarabangsa

Untuk mendapatkan maklumat terkini, ikuti kami melalui Telegram

Kuala Lumpur – Pemeteraian Memorandum Persefahaman (MoU) antara Fakulti Sains Kesihatan, Universiti Kebangsaan Malaysia (UKM) dengan Fakulti Sains Kesihatan dan Teknologi, Universiti Bunkyo Gakuin (BGU), Jepun telah menambah nilai kepada kedua-dua buah universiti ini dalam melahirkan graduan dan ilmuwan yang bertaraf antarabangsa.

Majlis menandatangani MoU ini dijalankan secara dalam talian yang dipengerusikan oleh wakil dari BGU, Encik Kosuke Tanaka. MoU berkenaan ditandatangani oleh Dekan Fakulti Sains Kesihatan, UKM, YBrs. Profesor Dr. Suzana Shahar dan Pensyarah Pusat Kajian Kesihatan Komuniti (ReaCh), FSK, UKM, YBrs. Profesor Madya Dr. Haliza Abdul Mutalib bersama-sama Presiden BGU, YBrs. Profesor Takashi Sakurai dan Dekan BGU, YBrs. Profesor Dr. Hitomi Kamisaku.

Melalui jalinan kerjasama telah bermula sejak tahun 2014 ini, pelbagai program antarabangsa dapat dijalankan seperti program pertukaran pelajar, persidangan dan sesi perkongsian ilmu. Selain itu, MoU ini juga mampu menambah jaringan dalam pengembangan aktiviti penyelidikan dan inovasi.

“Kami sangat teruja dan tidak sabar untuk mengenali budaya di negara ini selain menambah jaringan dalam penyelidikan,” kata pensyarah dari BGU, YBrs. Profesor Madya Dr. Shobo yang mengiringi para pelajarnya ketika mengikuti program pertukaran pelajar ke Malaysia.

Sejak itu, program pertukaran pelajar, terutamanya dalam bidang fisioterapi dan terapi cara kerja telah dijalankan dengan giat bagi mendedahkan pelajar kepada budaya dan masyarakat di kedua-dua buah negara sekali gus dapat mempelajari ilmu bidang sains kesihatan dengan lebih mendalam.

“Program pertukaran pelajar ini membolehkan para pelajar mengenali dan memahami budaya masyarakat di Malaysia serta dapat bertukar pendapat antara satu sama lain,” ujar salah seorang pelajar dari BGU.

Pada tahun ini, sebanyak sembilan orang pelajar dan dua orang pensyarah dari BGU mengikuti program pertukaran pelajar ke FSK, UKM, manakala 19 orang pelajar dari UKM telah berjaya dihantar ke BGU bagi program yang sama.

Melalui program ini juga, pelbagai aktiviti telah dilaksanakan seperti lawatan ke beberapa buah pusat rehabilitasi di Malaysia serta menghadiri siri wacana ilmu.


AISB dan KAFSB Bekerjasama Perbanyak Produk Berasaskan Harum Manis

Shah Alam – Athanliz Innovations Sdn. Bhd. (AISB), syarikat pemula (start-up) dari Universiti Teknologi MARA (UiTM) Cawangan Perlis mencatatkan satu lagi kemajuan dengan menandatangani Memorandum Persefahaman (MoU) bersama-sama Kayangan Agro Farm Sdn. Bhd. (KAFSB) di Business Innovation and Technology Commercialization Centre (BITCOM), UiTM Shah Alam hari ini bagi memperbanyak penghasilan produk yang berasaskan buah mempelam harum manis di Perlis hingga peringkat global.

Pemeteraian MoU ini telah ditandatangani oleh Pengarah Urusan AISB, YBrs. Dr. Athifah Najwani Shahidan bersama-sama Presiden KAFSB, YBhg. Dato’ Mohd Farid Mohd Yusuff dan disaksikan oleh wakil dari Malaysian Academy of SME and Entrepreneurship Development (MASMED), YBrs. Ts. Dr. Rohana Zur serta warga kerja BITCOM.

Pada masa yang sama, satu Surat Tunjuk Minat (LOI) dari AISB telah diserahkan kepada pihak MASMED atas tujuan kolaborasi dan pelaksanaan kerjasama strategik dalam projek inkubator keusahawanan pada peringkat universiti antarabangsa.

“Semoga dengan adanya MoU dan LOI ini dapat memberikan lebih banyak manfaat, terutamanya kepada para petani tanaman harum manis di Perlis serta syarikat pengeluar produk hiliran lain yang berkaitan. Inisiatif bagi mewujudkan inkubator keusahawanan pada peringkat universiti antarabangsa juga diharapkan dapat memberikan faedah kepada bidang keusahawanan yang diceburi oleh para pelajar dan ahli akademik,” ujar YBrs. Dr. Athifah Najwani Shahidan ketika berucap dalam majlis berkenaan.

Susulan itu, tetamu yang hadir dalam majlis tersebut berkesempatan untuk melihat produk terbaharu keluaran AISB yang berasaskan bahan sampingan hasil daripada buah dan pokok harum manis seperti kulit buah, biji dan daunnya.

Pasukan Makmal Pengkaji AISB juga sedang membuat penelitian rapi bagi menyasarkan tumbuhan harum manis ini boleh menjadi pokok serba guna hingga tiada lagi bahan buangan bagi memberikan manfaat kepada manusia sejagat.

Turut hadir bagi memeriahkan majlis tersebut ialah Ketua Pegawai Eksekutif KAFSB, Encik Mohd Nasir Jamil dan Pengarah Urusan ZEM Holdings Sdn. Bhd. (ZHSB), Encik Mohamad Zulkurnain Abdul Rahman.


BSE Jenis H Tidak Sebar Penyakit kepada Manusia

Putrajaya – Orang awam tidak perlu bimbang tentang pengambilan daging lembu atau produk lembu yang diimport dari luar negara susulan penularan penyakit Bovine spongiform encephalopathy (BSE) yang menyerang ternakan di Brazil pada awal tahun ini adalah dari jenis Atypical BSE jenis H yang berlaku secara semula jadi terhadap ternakan tua dan tidak menyebabkan penyakit kepada manusia.

Berdasarkan kenyataan media yang dikeluarkan oleh Jabatan Perkhidmatan Veterinar (DVS), penyakit BSE ialah penyakit kronik pada lembu yang mengambil masa selama bertahun-tahun untuk menunjukkan tanda penyakit berkenaan.

BSE tergolong dalam kumpulan penyakit saraf yang membawa maut, dicirikan oleh pengumpulan protein yang tidak normal yang dipanggil sebagai prion di dalam tisu saraf dan otak serta pertama kalinya telah dikesan pada tahun 1986 di United Kingdom.

Sumber rebakan BSE pada lembu adalah berpunca daripada makanan yang telah dicemari oleh prion. Apabila makanan yang dicemari ini dimakan oleh haiwan selain lembu, maka munculnya kumpulan penyakit Transmissible spongiform encephalotpathies (TSE) seperti Varian creutzfeldt-jakob (vCJD) dalam kalangan manusia, Scrapie yang menyerang biri-biri dan kambing serta Chronic wasting disease (CWD) yang menyerang rusa.

Sementara itu, terdapat tiga jenis BSE, iaitu Classical BSE yang berlaku melalui penggunaan makanan atau produk makanan yang dicemari oleh prion; Atypical BSE jenis H yang berlaku secara semula jadi pada ternakan tua dan Atypical BSE jenis L yang turut berlaku secara semula jadi pada ternakan tua.

Hanya Classical BSE yang boleh menyebabkan penyakit vCJD kepada manusia yang memakan daging atau produk makanan yang tercemar dengan prion, manakala Atypical BSE jenis H dan Atypical BSE jenis L tidak menyebabkan sebarang penyakit kepada manusia.

Susulan itu, bagi memastikan keperluan tempatan adalah bebas daripada sebarang penyakit dan selamat dimakan, DVS sentiasa memantau rapi bekalan daging lembu atau produk lembu yang diimport dari luar negara.


MPA Memperkukuh Agenda Membela Warga Emas melalui Bengkel Fisioterapi

Untuk mendapatkan maklumat terkini, ikuti kami melalui Telegram

Kuala Lumpur – Bengkel Falls and Frailty anjuran Special Interest Group (SIG) Geriatrik, Persatuan Fisioterapi Malaysia (MPA) yang diadakan di Klinik Fisioterapi, Fakulti Sains Kesihatan. Universiti Kebangsaan Malaysia (UKM) selaras dengan saranan kerajaan dalam memperkukuh agenda membela warga emas bagi menghadapi cabaran negara tua telah mendapat sambutan yang menggalakkan.

Bengkel yang berlangsung selama tiga hari ini diadakan untuk meningkatkan kemahiran dalam aspek penilaian risiko jatuh dalam kalangan warga emas, memberikan pendedahan beberapa faktor dan risiko jatuh serta rawatan dan senaman yang berkesan bagi golongan pesakit yang berusia atau warga emas.

“Bengkel ini dilaksanakan sebagai satu daripada usaha murni yang dilakukan oleh MPA untuk membawa nama ahli fisioterapi ke peringkat antarabangsa sekali gus melahirkan ahli fisioterapi yang berkualiti selari dengan keperluan pada masa ini,” ujar Pengarah Bengkel Falls and Frailty, YBrs. Dr Azliyana Azizan ketika berucap dalam bengkel berkenaan.

Kemerosotan fungsi fizikal dan jatuh dalam kalangan warga emas menjadi satu masalah yang harus ditangani oleh semua pihak. Peranan ahli fisioterapi amat penting dalam mencegah, merawat dan memberikan nilai kesedaran berkaitan dengan cabaran yang dihadapi oleh golongan warga emas.

Sementara itu, Pengerusi Pusat Penuaan Sihat dan Kesejahteraan UKM, YBrs. Profesor Dr. Devinder Kaur Rajt Singh menyatakan bahawa bengkel yang diadakan ini dapat menarik minat golongan fisioterapi muda untuk mempelajari sesuatu yang baharu dan mempunyai kualiti maklumat yang baik agar dapat digunakan dalam perawatan terhadap pesakit warga emas.

Ahli fisioterapi dan akademik di King’s College London, United Kingdom, YBrs. Dr. Julie Whitney, merangkap penceramah bagi bengkel ini, mempunyai kepakaran dalam bidang geriatrik dan rehabilitasi.

Bengkel yang disertai oleh 32 orang ahli fisioterapi dari pelbagai institusi kerajaan dan swasta di seluruh Malaysia itu menerapkan nilai prinsip dan kajian dalam penilaian pesakit, punca warga emas jatuh, kerapuhan tulang (osteoporosis), penyakit kesihatan mental (demensia) serta praktikal dalam aspek senaman.

“Saya amat berpuas hati dengan ilmu berlandaskan kajian dan beberapa kelas praktikal yang dijalankan. Pelaksanaan aktiviti dalam bengkel ini dapat memberikan keyakinan kepada diri saya untuk merawat pesakit dengan sebaik-baiknya” ujar salah seorang peserta dalam bengkel tersebut.

Selain itu, penganjuran bengkel ini telah membuka mata masyarakat akan kekurangan pusat atau kelompok kesihatan, khususnya yang memberikan penekanan kepada warga emas. Peningkatan usia warga emas seharusnya diiringi dengan kualiti kehidupan yang baik.

“Saya baru sedar akan kepentingan aspek penilaian yang berkesan dalam memberikan teknik rawatan yang menyeluruh dan saya bercita-cita ingin membuka pusat rawatan fisioterapi, khususnya untuk kemudahan warga emas di Malaysia,” kata seorang lagi peserta yang menyertai bengkel ini.

Bengkel ini telah berjaya mencapai objektifnya, terutamanya kepada semua ahli fisioterapi di Malaysia yang berminat dalam menceburi bidang penuaan sihat. Hal ini membuktikan bahawa penuaan sihat memainkan peranan yang sangat penting melalui kesedaran dan peningkatan ilmu pengetahuan.


Ahli Fisioterapi Tingkatkan Kemahiran dalam Bengkel Latihan PNF

Petaling Jaya – Bengkel Physiotherapeutic: Skills on Proprioceptive Neuromuscular Stimulation (PNF) anjuran Persatuan Fisioterapi Malaysia (MPA) mampu meningkatkan kemahiran asas dalam kalangan fisioterapi untuk menggunakan teknik PNF terhadap pesakit yang mengalami angin ahmar, kecederaan saraf tunjang, sakit belakang, bahu dan pelbagai jenis penyakit lain yang berkaitan.

Bengkel bertaraf antarabangsa yang diadakan di Hospital Rehab ReGen ini dikendalikan oleh pensyarah tersohor dari Australia, Fernanda Di Natal sebagai penceramah program dengan memberikan taklimat secara teori dan praktikal kepada para peserta.

Menurut pengarah bengkel ini, Puan Tamilchelvi Muniandy dari MPA Neuro SIG, beliau bersyukur kerana ahli fisioterapi di Malaysia akhirnya dapat menimba ilmu daripada pensyarah tersohor mengenai kemahiran PNF.

Beliau mengharapkan para peserta yang menyertai bengkel ini dapat meningkatkan ilmu dan kemahiran mereka dalam mengaplikasikan PNF semasa menjalankan tugas masing-masing.

“Selepas menyertai bengkel ini, pengetahuan dan kemahiran saya mengenai PNF semakin meningkat dan saya tidak sabar untuk mengaplikasikannya kepada pesakit saya. Terima kasih kerana menganjurkan bengkel yang sangat bermakna dan bermanfaat ini”, kata salah seorang peserta yang menghadiri bengkel berkenaan.

Sebanyak 36 orang ahli fisioterapi dari pelbagai institusi kerajaan dan swasta di seluruh negara telah menyertai bengkel ini.

Untuk maklumat lanjut berkenaan dengan bengkel atau kursus terkini anjuran MPA, sila layari Facebook rasmi MPA Neuro SIG.


MCMC Pantau Penyebaran Maklumat Tidak Sahih dan Berunsurkan 3R

Untuk mendapatkan maklumat terkini, ikuti kami melalui Telegram

Cyberjaya – Suruhanjaya Komunikasi dan Multimedia Malaysia (MCMC) komited  membuat pemantauan secara berterusan bagi membendung penyebaran maklumat yang tidak sahih dan kenyataan yang membabitkan unsur 3R, yakni elemen perkauman, agama dan institusi diraja.

Usaha ini dilakukan susulan beberapa kejadian yang melibatkan unsur 3R yang berlaku sejak kebelakangan ini dikhuatiri boleh menjejaskan ketenteraman awam dan keharmonian negara.

Kenyataan berbaur kebencian merujuk kata-kata ucapan ataupun gambar yang menuduh, merendahkan nilai seseorang atas faktor perkauman, etnik, agama ataupun kewarganegaraan adalah antara elemen yang perlu dibendung segera.

“Orang ramai diingatkan agar tidak memuat naik atau berkongsi sebarang kandungan ataupun pandangan berbaur kebencian yang membabitkan elemen 3R berkenaan dalam media sosial atau aplikasi pemesejan,” kata Pengerusi Suruhanjaya Komunikasi dan Multimedia Malaysia, YBhg. Tan Sri Mohamad Salim Fateh Din dalam satu kenyataan.

Tindakan penguatkuasaan oleh Polis Diraja Malaysia (PDRM) akan diambil terhadap individu yang terlibat mengikut peruntukan undang-undang sedia ada bagi melindungi ketenteraman dan kepentingan masyarakat.

Perkongsian kandungan yang bersifat palsu, jelik dan mengancam adalah satu kesalahan di bawah Seksyen 233 Akta Komunikasi dan Multimedia (AKM) 1998. Individu yang disabitkan kesalahan boleh didenda maksimum RM50 000 atau penjara setahun atau kedua-duanya sekali.

Pada masa yang sama, pentadbir portal berita dalam talian, media sosial dan aplikasi pemesejan digesa untuk menguruskan komen daripada warga siber dalam platform mereka. Selain itu, penyedia platform media sosial juga diminta untuk lebih bertanggungjawab dalam menurunkan kandungan yang berbaur provokatif dan berbahaya.

Orang ramai yang menjumpai kandungan berbaur perkauman, hasutan, provokasi, menghina agama dan Institusi Diraja perlu melaporkan kejadian tersebut kepada MCMC melalui portal Aduan MCMC, menerusi talian 1800-188-030 atau WhatsApp di 016-2206 262 ataupun e-mel kepada [email protected]. Orang ramai juga boleh menyalurkan maklumat atau melaporkan berita palsu di laman sesawang SEBENARNYA.MY.


Memorandum Persefahaman Dimeterai Bagi Kerjasama Penyelidikan Buah Mangga

Chennai – Athanliz Innovations Sdn. Bhd. (AISB) dari UiTM Cawangan Perlis kini terbang pula ke Chennai, India bagi memeterai satu lagi memorandum persefahaman (MOU) dengan Dhaanish Ahmed College Engineering (DACE), Chennai, India.

Memorandum persefahaman tersebut telah ditandatangani oleh Pengarah Urusan AISB, Dr. Athifah Najwani bersama-sama Setiausaha DACE, Encik M. Kadar Shah dan disaksikan oleh Ketua Penyelidik, Dr. Bogeshwaran Karunanithi bagi projek kerjasama penyelidikan buah mangga di kedua-dua buah negara, iaitu Malaysia dan India.

Menurut Dr. Athifah Najwani semasa menyampaikan ucapan dalam sidang pembentangan kertas kerja dalam majlis tersebut, kerjasama bagi kajian saintifik ini dapat diharapkan dapat dilanjutkan lagi kerana pihak pengkaji daripada Jabatan Makmal AISB telah mendapati bahawa buah mempelam harum manis ini mempunyai unsur perubatan, vitamin dan makanan tambahan.

Sementara itu, menurut Dr. Bogeshwaran Karunanithi, DACE menyambut baik langkah kerjasama erat ini kerana India mempunyai lambakan buah mangga yg hanya digunakan sebagai sumber makanan dan tidak diinovasikan kepada produk komersial yang lain seperti yang dilakukan oleh penyelidik dari UiTM.

Oleh sebab itu, kolaborasi dua hala ini penting kepada kedua-dua kumpulan penyelidik untuk terus membongkar pelbagai manfaat yang terdapat dalam buah mangga, terutamanya pada bahagian kulit, biji dan daun.

Kerjasama antara kedua-dua negara ini diharapkan dapat memperkembangkan lagi industri pertanian di Perlis dan memberikan sinar kepada para petani yang mengusahakan mangga harum manis.


Empat Perancangan Strategik Sektor Angkasa Direncana – MOSTI

Kuala Lumpur – Kementerian Sains, Teknologi dan Inovasi (MOSTI) telah merencanakan empat perancangan strategik sektor angkasa ke arah pertumbuhan industri sejajar dengan pelaksanaan Dasar Angkasa Negara (DAN) 2030.

Perancangan yang dibuat dikoordinasikan menerusi Jawatankuasa Angkasa Kebangsaan (JANGKA) dengan pelibatan kementerian dan agensi berkaitan dasar tersebut.

“Objektif utama JANGKA ialah memastikan pembangunan sektor angkasa dapat dilaksanakan secara terancang dan lebih berkesan sekali gus memberikan pulangan besar kepada negara dalam aspek penjanaan ilmu baharu, penerokaan saintifik, penjanaan kekayaan, kesejahteraan masyarakat dan keselamatan serta kedaulatan negara,” kata Menteri Sains, Teknologi dan Inovasi, YB Chang Lih Kang dalam satu kenyataan.

Empat perancangan strategik sektor angkasa yang direncanakan ialah Pelan Tindakan  Dasar Angkasa Negara 2030: Malaysia Space Exploration 2030 (MSE 2030), Pelan Strategik Industri Angkasa 2030, Akta Lembaga Angkasa Malaysia 2022 (Akta 834) dan pelibatan MOSTI melalui Agensi Angkasa Malaysia (MYSA) dalam Pameran Maritim dan Aeroangkasa Antarabangsa Langkawi 2023 (LIMA’23) sebagai peneraju Space Tech Nexus.

Menurut beliau, MSE 2030 menggariskan 15 strategi, 27 inisiatif dan 79 aktiviti utama yang dirancang hingga tahun 2030 dan bakal dilancarkan semasa LIMA’23. Beliau turut menyatakan bahawa MSE 2030 dapat dimanfaatkan sebagai sumber ekonomi baharu negara dan dijangkakan mampu menyumbang hingga satu peratus atau RM10 bilion kepada Keluaran Dalam Negeri Kasar (KDNK) negara menjelang tahun 2030.

Pelan Strategik Industri Angkasa 2030 pula merupakan hasil kajian industri angkasa tempatan yang telah selesai dilaksanakan pada Ogos 2022, yakni sebanyak 63 syarikat tempatan telah dikenal pasti terlibat dalam pembangunan industri angkasa tempatan dan dijangkakan akan dilancarkan semasa pameran LIMA’23.

Jelas beliau lagi, Pelan Strategik Industri Angkasa 2030 telah dibangunkan dengan 12 strategi dan 24 inisiatif termasuklah cadangan pelancaran satelit penderiaan jauh (remote sensing) negara beresolusi tinggi pada penghujung tahun 2025 dan kerangka inisiatif mewujudkan perkhidmatan tapak pelancar satelit tempatan.

Pada masa yang sama, Akta 834 yang telah diwartakan pada 25 Januari 2022 pula bertujuan mengawal selia aktiviti berkaitan dengan angkasa bagi tujuan keselamatan dan pendaftaran objek angkasa.

Akta ini akan memastikan aktiviti angkasa negara dilaksanakan secara bertanggungjawab dan selamat serta mematuhi peraturan dan piawaian yang dipersetujui pada peringkat antarabangsa serta dapat meningkatkan keyakinan pelabur dan industri untuk terlibat dalam aktiviti angkasa negara melalui pewujudan kawal selia yang cekap selaras dengan garis panduan dan standard antarabangsa.

Katanya, Space Tech Nexus merupakan elemen baharu dalam penganjuran pameran dwitahunan tersebut yang akan berlangsung dari 23 Mei 2023 hingga 27 Mei 2023 merangkumi Langkawi International Space Forum (LISF) 2023, pemeteraian Memorandum Persefahaman (MoU), perbincangan dua hala (bilateral talk), pameran komersial, pengemaskinian teknologi (technology updates), side events dan lawatan teknikal.

MOSTI melalui MYSA yang diberikan mandat sebagai peneraju Space Tech Nexus oleh Kementerian Pertahanan Malaysia dan Kementerian Pengangkutan Malaysia selaku penganjur LIMA’23 dijangkakan dapat mengukuhkan lagi jaringan kerjasama strategik sektor angkasa di negara ini dengan pelbagai pihak, khususnya dalam aspek pembangunan kapasiti, kepakaran, peluang kerjasama teknikal dan komersial serta memudah cara pelaburan industri angkasa bagi merancakkan pertumbuhan industri pemula tempatan.


Penerokaan Gua Kajang dan Gua Asar Pupuk Kesedaran Pelajar tentang Alam

Untuk mendapatkan maklumat terkini, ikuti kami melalui Telegram

Lenggong – Sebanyak lebih 40 orang mahasiswa dari Kolej Universiti Islam Antarabangsa Sultan Ismail Petra (KIAS) telah meneroka Gua Kajang dan Gua Asar di Lembah Lenggong, Perak sebagai satu daripada usaha untuk memupuk kesedaran akan kejadian alam, baru-baru ini.

Lenggong yang telah diwartakan sebagai tapak warisan dunia oleh Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO) pada 30 Jun 2012 sememangnya kaya dengan gua yang unik, menakjubkan dan satu daripada keajaiban ciptaan Ilahi yang perlu dipelihara serta dipulihara untuk tatapan generasi akan datang.

Antara gua yang terkenal di Lenggong ialah Gua Teluk Kelawar, Gua Kajang, Gua Harimau, Gua Gunung Runtuh, Gua Ngaum, Gua Asar, Gua Puteri dan Gua Badak.

Menurut pegawai pengiring merangkap pensyarah yang mengajar, Puan Tuan Siti Mastazameatun, program seumpama ini adalah penting untuk membuka mata mahasiswa akan kesedaran dalam memelihara dan memulihara peradaban, warisan dan alam semula jadi.

“Eksplorasi di Gua Kajang telah membuka mata dan minda para pelajar dari KIAS yang sedang mengikuti Kursus Penghayatan Etika dan Peradaban untuk mengenali peradaban terawal bangsa sendiri,” ujar beliau.

Peninggalan sejarah era paleolitik dan neolitik yang terpelihara ini pada hakikatnya mendidik jiwa generasi pelapis negara untuk lebih mencintai sejarah demi perkembangan peradaban bangsa pada masa hadapan.

Sejarah juga pernah tercipta apabila sekumpulan penyelidik dari Pusat Penyelidikan Arkeologi, Universiti Sains Malaysia yang diketuai oleh YBhg. Profesor Datuk Dr. Zuraina Majid telah menemukan rangka manusia yang diberikan nama sebagai Perak Man dijumpai hasil daripada ekskavasi di Gua Gunung Runtuh pada tahun 1991 sekali gus membuktikan kewujudan tamadun awal manusia di Asia Tenggara.

Kawasan Lembah Lenggong ialah urutan garis budaya antara yang terpanjang dari segi masa, iaitu hampir dua juta tahun dan bahan artifak peninggalan sejarah yang dijumpai di sini, terutamanya di gua dan kawasan terbuka berada berdekatan antara satu sama lain serta menjadi bukti kukuh ketamaduan terdahulu yang berlaku sejak sekian lama.

Hasil kajian yang dijalankan membuktikan bahawa Gua Kajang telah dihuni sejak lebih 11 ribu tahun dahulu dan pernah menjadi tempat penghunian masyarakat pada era paleolitik dan neolitik.

Gua Kajang berada pada latitud 50 07.57’ utara dan longitud 1000 58.87’ timur berada pada ketinggian 76 meter dari aras laut, manakala lokasinya pula berada pada jarak 1.5 kilometer dari jalan utama yang membolehkan pengunjung berpeluang untuk melihat keunikan seni bina rumah Melayu yang masih kekal hingga kini.

Sementara itu, Encik Azizul Rahman yang turut mengiringi eksplorasi ini menyatakan bahawa Gua Kajang adalah antara gua pertama diekskavasi di Malaysia, iaitu sekitar tahun 1917 dan artifak berharga yang ditemukan ialah rangka manusia di bahagian pintu gua selain alat batu dan pecahan tembikar.

Dalam eksplorasi ini juga, pelajar berpeluang untuk meneroka keindahan Gua Asar yang berada tidak jauh dari Gua Kajang.


Perihal Kata Nama

Kata nama ialah kata yang dapat menjadi inti frasa nama yang bersifat endosentrik. Biasanya kata nama merupakan nama bagi sesuatu objek, orang, tempat, konsep, peristiwa atau perkara. Oleh itu, kata seperti semut, tsunami, kerusi, oksigen, psikologi, cengal, merbuk, dan sebagainya merupakan kata nama.

Dari segi kedudukan dalam ayat, taburan kata nama cukup luas, iaitu dapat menjadi subjek, objek, pelengkap, penerang, predikat, unsur sendi nama, penjodoh bilangan, dan sebagainya, bergantung pada konteks penggunaannya dalam ayat.  Sila lihat contoh yang berikut:

Dalam ayat 1, kata nama Aminah menjadi subjek ayat, manakala kata nama guru menjadi predikat ayat. Dalam ayat 2, kata nama baju ialah objek kepada kata kerja transitif melipat. Dalam ayat 3, kata nama guru ialah pelengkap kepada kata kerja tak transitif menjadi. Dalam ayat 4, kata nama teks ialah penerang kepada inti frasa nama buku. Dalam ayat 5, kata kampung ialah satu daripada unsur dalam frasa sendi nama di kampung. Dalam ayat 6, kata nama sikat ialah penjodoh bilangan.

Kewujudan kata nama meliputi kata tunggal, kata terbitan, kata majmuk dan kata ganda. Sebagai contoh, kata nama meja berbentuk tunggal, kata nama pekebun, pertapa, perjalanan, pembasmian, dan kerajaan berbentuk kata terbitan, dan kata nama kuih-muih, kanak-kanak, dan gunung-ganang berbentuk kata ganda.

Selain kata nama yang biasa kita gunakan dalam pertuturan dan penulisan, terdapat sejumlah kata lain yang dapat menjadi atau berfungsi seperti kata nama melalui mekanisme tertentu.

Kata pembenda –nya dapat menjadikan kata adjektif atau kata kerja sebagai kata nama. Sila lihat contoh yang berikut:

Dalam ayat 7, penambahan kata pembenda –nya menjadikan kata kerja berlaku sebagai kata nama. Kata kerja dengan pembenda itu menjadi inti frasa nama subjek berlakunya kejadian itu. Dalam ayat 8, penambahan pembenda –nya menjadikan kata adjektif cantik sebagai kata nama. Kata adjektif dengan pembenda itu menjadi inti frasa nama subjek cantiknya gadis itu. Dalam ayat 9 pula, penambahan kata pembenda –nya menjadikan kata adjektif lambat sebagai kata nama untuk didahului kata sendi nama dengan, dan membentuk frasa sendi nama dengan lambatnya.

Kata sandang si dapat juga dapat menjadikan kata adjektif atau kata kerja sebagai kata nama. Kata yang terhasil merupakan gelaran atau rujukan kepada orang yang ada sifat yang terkandung dalam adjektif yang berkenaan atau mengalami kejadian yang berkaitan. Sila lihat contoh yang berikut:

Dalam ayat 10, kata adjektif bakhil menjadi kata nama gelaran selepas didahului kata sandang si. Dalam ayat 11, kata kerja mati menjadi kata nama gelaran selepas didahului oleh kata sandang si. Hal ini terbukti kerana si bakhil dan si mati dapat menjadi subjek ayat.

Kata adjektif dan kata kerja juga dapat menjadi kata nama melalui proses pengimbuhan. Sila lihat contoh yang berikut:

Dalam ayat 12, kata kerja lari menjadi kata nama terbitan pelari selepas ditambah awalan pe-. Dalam ayat 13, kata adjektif pandai dan bangga menjadi kata nama terbitan kepandaian dan kebanggaan selepas ditambah apitan ke-…-an.

Terdapat sesetengah kata yang menjadi kata nama melalui proses penggandaan. Sila lihat contoh yang berikut:

14b.  Sampai bila-bila pun dia tidak akan sedar.

Dalam ayat 14b, kata tanya bila telah menjadi kata ganti nama tak tentu bila-bila melalui proses penggandaan. Maksudnya ialah “sebarang masa”.

Ada kalanya kata kerja menjadi kata ganda semu yang berkaitan dengan maksud kata kerja yang berkenaan. Sila lihat contoh yang berikut:

15b.  Kelip-kelip berterbangan pada malam itu.

15c.  Kelip-kelip pada bajunya menarik perhatian.

Kata kerja berkelip-kelip bererti “berkedip-kedip”, “seketika terang seketika padam” atau “bergemerlapan”. Hal ini berkaitan dengan serangga kelip-kelip yang cahayanya berkedip-kedip atau hiasan kelip-kelip yang berkilauan apabila terkena cahaya.

Ada kata kerja yang dapat berfungsi sebagai kata nama dalam kedudukan tertentu dalam ayat. Sila lihat contoh yang berikut:

Dalam ayat 16, kata kerja berenang berfungsi seperti frasa nama subjek. Hal ini dikatakan demikian kerana kata kerja berenang sebenarnya didahului oleh kata nama kegiatan atau aktiviti yang telah digugurkan. Dalam ayat 17, frasa kerja jatuh bangun dapat menjadi objek kepada kata kerja transitif merasai kerana kata kejadian atau peristiwa yang mendahului frasa kerja tersebut telah digugurkan.

Kata adjektif atau kata kerja dapat juga berfungsi sebagai frasa nama jika didahului oleh kata hubung relatif yang. Sila lihat contoh yang berikut:

18a.  Makanan yang sedap menjadi pilihannya.

19a.   Murid yang bergaduh telah dikenakan tindakan disiplin.

19b.   Yang bergaduh telah dikenakan tindakan disiplin.

Dalam ayat 18b, kata adjektif sedap berfungsi sebagai frasa nama dengan adanya kata hubung relatif yang. Dalam hal ini, inti frasa nama makanan telah digugurkan. Dalam ayat 19b pula, kata kerja bergaduh berfungsi sebagai frasa nama dengan adanya kata hubung relatif yang. Dalam hal ini, inti frasa nama murid telah digugurkan.


Keterlihatan Kenderaan Berat Mengurangkan Risiko Kemalangan

Untuk mendapatkan maklumat terkini, ikuti kami melalui Telegram

Kenderaan berat ialah kenderaan dengan berat melebihi 4500 kilogram seperti bas, trak dan treler. Kenderaan jenis ini sering digunakan untuk mengangkut barang dan penumpang dalam jarak jauh. Kenderaan berat biasanya mempunyai enjin yang lebih berkuasa yang membolehkannya membawa beban yang lebih berat berbanding dengan jenis kenderaan lain.

Produk atau penumpang boleh dihantar dengan kos yang jauh lebih rendah dan efisien apabila menggunakan kenderaan berat berbanding dengan jika diangkut dengan cara lain seperti kereta api atau pengangkutan udara. Kenderaan berat boleh memberikan kesan terhadap jalan raya dan penggunanya.

Namun begitu, walaupun kenderaan berat memainkan peranan penting dalam pertumbuhan ekonomi dan pembangunan sesebuah negara, kenderaan ini juga memberikan cabaran yang unik dalam industri pengangkutan.

Dari segi keselamatan, antara kebimbangan yang melibatkan kenderaan berat termasuklah kecenderungannya untuk merempuh kenderaan lain atau pejalan kaki. Hal ini dikatakan demikian kerana kenderaan berat tentulah jauh lebih besar berbanding dengan kebanyakan kenderaan lain di jalan raya.

Bagi mengelakkan kemalangan yang disebabkan oleh kenderaan berat, pelbagai pendekatan telah dilaksanakan oleh pihak berkuasa seperti pemantauan yang sewajarnya terhadap had laju kenderaan pengguna kenderaan berat di lebuh raya serta hukuman berat dikenakan kepada pesalah yang melanggar peraturan had kelajuan kenderaan ini.

Walau bagaimanapun, sejauh manakah inisiatif ini dapat mengurangkan kadar kemalangan yang melibatkan kenderaan berat, terutamanya kemalangan maut membabitkan kenderaan yang lebih kecil atau pejalan kaki?

Perlanggaran antara kenderaan berat seperti treler dengan kenderaan yang lebih kecil seperti kereta selalunya akan berakhir dengan kecederaan parah atau lebih teruk lagi menyebabkan kematian terhadap penumpang kenderaan kecil berikutan pemindahan jumlah tenaga kinetik yang lebih besar.

Sebagai contohnya, masyarakat pernah dikejutkan dengan berita yang amat menyayat hati, yakni seorang ibu dan lapan orang anaknya berserta seorang pemandu kereta lain maut dalam kemalangan yang melibatkan sebuah treler dan tiga buah kereta di kawasan rehat USJ, Lebuh Raya Utara-Selatan pada tengah malam. Dalam kebanyakan kes, kemalangan ini mungkin berpunca daripada kenderaan berat yang tidak dapat dilihat oleh pemandu yang datang dari pelbagai arah, terutamanya pada waktu malam atau ketika cuaca buruk.

Kajian di Amerika Syarikat dan Eropah menunjukkan bahawa kadar kemalangan yang melibatkan kenderaan berat dapat dikurangkan dengan pemasangan pita pantul songsang dan penanda lain yang menggariskan kontur atau saiz kenderaan berat.

Pentadbiran Keselamatan Lalu Lintas Lebuhraya Kebangsaan Amerika Syarikat  melaporkan bahawa dalam keadaan kekurangan cahaya, hentaman pada sisi dan belakang treler dapat dikurangkan antara 29 peratus hingga 41 peratus apabila pita pantul songsang dipasang.

Dalam keadaan gelap pula, pita pantul songsang ini mampu mengurangkan hentaman pada sisi dan belakang treler yang mengakibatkan penurunan kadar kematian atau kecederaan kepada pemandu mana-mana kenderaan sebanyak 44 peratus.

Dengan adanya pita pantul songsang pada kenderaan, selain memudahkan pemandu lain untuk melihat kenderaan berat tersebut, alat ini juga meningkatkan keterlihatan semasa cuaca kabus dan pada waktu malam apabila lampu jalan tidak berfungsi dengan baik disebabkan oleh gangguan atau kerja penyelenggaraan yang dilakukan oleh syarikat utiliti.

Selain itu, kajian menunjukkan bahawa pemasangan pita pantul songsang pada kenderaan berat boleh meningkatkan jarak penglihatan pemandu hingga 600 meter. Peningkatan keterlihatan ini mampu memberikan masa yang mencukupi kepada pemandu kenderaan lain untuk bertindak balas dan mengelakkan perlanggaran.

Pita pantul songsang berfungsi dengan memantulkan cahaya dari lampu hadapan kenderaan yang menghampiri dan menjadikan kenderaan tersebut lebih ketara dilihat oleh pemandu lain.

Di Malaysia, semua kenderaan berat dengan berat maksimum sebanyak 3500 kilogram dan ke atas wajib dipasangkan pita pantul songsang di bahagian belakang. Pada Julai 2019, undang-undang telah mewajibkan kenderaan berat dipasang dengan penandaan sisi dan kontur penandaan mestilah daripada bahan yang mampu memantulkan cahaya serta boleh menjamin penglihatan yang lebih baik, terutamanya pada waktu malam dan ketika cuaca buruk.

Pada masa yang sama, bas juga perlu dilengkapi dengan penanda pantulan belakang. Namun begitu, banyak kenderaan berat yang masih gagal mematuhi peraturan ini ketika berada di jalan raya.

Secara umumnya, risiko kemalangan antara kenderaan berat seperti treler dengan kereta adalah 30 kali ganda lebih tinggi apabila kenderaan berat ini tidak mempunyai tanda penglihatan. Kenderaan berat dengan penanda pemantulan garis besar dapat dikesan lebih awal berbanding dengan kenderaan berat yang tidak bertanda.

Tindakan ini secara tidak langsung membantu pengguna jalan raya yang lain untuk menentukan saiz kenderaan tersebut serta memberikan lebih banyak masa kepada pemandu untuk bergerak dengan lebih selamat dalam aliran lalu lintas. Pengguna jalan raya lain juga dapat melihat kenderaan berat yang pegun di tempat gelap, ketika membelok atau melintas jalan semasa cuaca buruk ataupun cahaya malap.

Walaupun pita pantul songsang boleh didapati dalam pelbagai pilihan, warna merah dan putih adalah yang paling banyak digunakan. Warna merah biasanya digunakan kerana mudah dilihat dalam keadaan cahaya malap, manakala putih digunakan sebagai warna kontras untuk meningkatkan keterlihatan pita.

Pita pantul songsang diperbuat daripada bahan khas yang memantulkan cahaya dan merupakan penyelesaian dengan kos yang efektif untuk meningkatkan keterlihatan kenderaan berat kerana alat ini tahan lasak jika terdedah kepada cuaca di Malaysia.

Penandaan kontur pada kenderaan berat dilakukan dengan menggariskan bentuk kenderaan menggunakan pita pantul songsang. Kontur penuh pada kenderaan berat menyebabkan persepsi visual menjadi lebih mudah.

Terdapat tiga jenis penandaan kontur yang diterima pakai, iaitu penandaan kontur penuh, kontur separa dan penandaan jalur. Penggunaan kontur penuh adalah sangat disyorkan. Pita pemantulan ini dipasang berhampiran dengan tepi kenderaan untuk membentuk garisan berterusan yang menggambarkan saiz kenderaan tersebut. Kedudukan ini memberikan keterlihatan maksimum kepada pengguna jalan raya lain dan kaedah ini juga mestilah dipilih jika terdapat grafik pantul songsang di sisi kenderaan.

Sementara itu, kontur separa melibatkan satu jalur pita pantul songsang digunakan di sepanjang setiap sisi dan belakang badan kenderaan berat dengan bahagian bentuk “L” dengan kepanjangan sebanyak 0.5 meter di setiap sudut atas.

Untuk penandaan jalur pula, satu jalur pita pantul songsang digunakan di sepanjang setiap sisi kenderaan, bahagian badan dan bahagian belakang kenderaan berat. Susun atur asas ini hanya boleh digunakan untuk kenderaan yang tidak menggunakan grafik pantul songsang atau mempunyai struktur terhad.

Sejak sekian lama, kenderaan berat seperti trak, treler dan bas menjadi nadi dalam industri pengangkutan. Kenderaan ini digunakan untuk mengangkut barangan dan penumpang dari satu tempat ke tempat lain agar perjalanan dan urusan kehidupan menjadi lebih mudah. Walau bagaimanapun, kenderaan berat tersebut boleh menimbulkan risiko keselamatan yang besar di jalan raya, terutamanya dalam keadaan cahaya malap.

Untuk mengurangkan risiko ini, adalah penting untuk meningkatkan keterlihatan kenderaan berat dan di situlah pita pantul songsang memainkan peranannya. Oleh itu, syarikat dan pemilik kenderaan berat berperanan besar dalam memastikan keselamatan pemandu, pengguna jalan raya lain dan kenderaan milik mereka.

Namun begitu, masih banyak syarikat dan pemilik kenderaan berat yang masih tidak cakna terhadap faedah dan penggunaan pita pantul songsang ini. Kekurangan kesedaran akan hal ini telah mengakibatkan langkah keselamatan di jalan raya semakin diabaikan, seterusnya menjadi risiko kepada pemandu, penumpang dan pengguna jalan raya yang lain.

Sebagai kesimpulannya, penggunaan pita pantul songsang ini diharapkan dapat dikuatkuasakan secara menyeluruh, bukan sahaja terhadap kenderaan berat komersial seperti trak dan treler, malah meliputi kenderaan lain seperti bas, kenderaan kecemasan dan tren bagi mengurangkan risiko kemalangan di jalan raya.

Profesor Madya Ts. Ir. Dr. Nur Izzi Md Yusoff ialah Pensyarah Kanan di Universiti Kebangsaan Malaysia (UKM).

Dr. Suzielah Rahmad ialah siswazah doktor falsafah di UKM.

Profesor Madya Ir. Dr. Sri Atmaja P. Rosyidi ialah Pensyarah Kanan di Universitas Muhammadiyah Yogyakarta, Indonesia.


Pengabaian Ubat Rencatkan Rawatan Tuberkulosis

Untuk mendapatkan maklumat terkini, ikuti kami melalui Telegram

Kuala Lumpur – Pematuhan terhadap pengambilan dos ubat tuberkulosis dan tidak menghentikan rawatan penyakit ini tanpa saranan daripada doktor adalah penting bagi mengelakkan sebarang kesan sampingan atau merencatkan rawatan penyakit berkenaan.

Penyakit tuberkulosis atau penyakit tibi ialah penyakit berjangkit yang disebabkan oleh bakteria Mycobacterium tuberculosis dan dikategorikan sebagai penyakit endemik yang sentiasa wujud dalam kalangan masyarakat.

Penyakit yang disebarkan melalui batuk dan bersin daripada seseorang yang menghidap penyakit ini boleh menjangkiti pelbagai organ, terutamanya paru-paru.

“Selaras dengan hasrat negara untuk mencapai status negara bebas tibi menjelang tahun 2035, saringan tibi telah dipertingkatkan oleh pihak Kementerian Kesihatan Malaysia, terutamanya bagi golongan yang berisiko tinggi seperti pesakit kencing manis, penghuni institusi tahanan serta kontak rapat dengan indeks kes tibi,” kata Pegawai Farmasi, Jabatan Kesihatan Wilayah Persekutuan Kuala Lumpur dan Putrajaya, Teng Sook Yee menerusi rancangan Jendela Fikir anjuran Bernama Radio, semalam.

Antara tanda penyakit tibi ialah batuk berdarah, batuk yang berpanjangan melebihi tempoh dua minggu, kurang selera makan, berat badan berkurangan, demam, sesak nafas dan berpeluh, terutamanya pada waktu malam.

Beliau juga menjelaskan bahawa pemeriksaan penyakit tersebut boleh dilakukan melalui beberapa cara seperti ujian sampel kahak, ujian tuberkulin atau X-ray pada bahagian dada bagi membolehkan doktor mengesan perubahan yang berlaku pada paru-paru, sekali gus mendiagnosis penyakit tersebut dengan gejala lain.

Rawatan penyakit tibi terdiri daripada dua fasa, iaitu fasa intensif untuk tempoh dua bulan dan fasa sambungan bagi tempoh empat bulan.

Rawatan bagi fasa intensif melibatkan penggunaan empat jenis ubat, iaitu Isoniazid, Rifampicin, Pyrazinamide dan Ethambutol, manakala fasa sambungan menggunakan dua jenis ubat antitibi, iaitu Rifampicin dan Isoniazid.

Jelas beliau lagi, jika pesakit mematuhi cara pengambilan ubat yang betul dalam tempoh rawatan yang ditetapkan, iaitu selama enam bulan, biasanya pesakit akan sembuh daripada jangkitan tibi.

Kegagalan dalam rawatan tibi akan menyebabkan kerintangan bakteria tibi tersebut kepada pelbagai ubat rawatan tibi yang diberikan sekali gus mengakibatkan multidrug-resistant tuberculosis ataupun extensively drug-resistant tuberculosis yang menyukarkan proses penyembuhan pesakit.

Susulan itu, sekiranya kesan sampingan seperti muntah, loya, ruam atau kegatalan menyukarkan pesakit untuk meneruskan rawatan, pesakit boleh berbincang dengan doktor atau ahli farmasi terlebih dahulu bagi menyusun semula waktu pengambilan ubat.

Berilah sokongan kepada pesakit tibi kerana mereka memerlukan sokongan yang padu untuk menghabiskan ubat secara konsisten dan jika mereka berjaya menghabiskan rawatan tersebut dalam tempoh yang telah ditetapkan, mereka boleh sembuh dan kembali sihat seperti biasa sekali gus masyarakat dapat menghentikan stigma negatif terhadap pesakit tibi.


Peratusan Kes Demam Denggi Rendah

Kuala Lumpur – Sebanyak 0.05 peratus penurunan kes demam denggi berlaku pada Minggu Epidemiologi ke-11 tahun 2023, iaitu jumlah kes demam denggi yang direkodkan adalah sebanyak 2151 kes berbanding dengan 2152 kes pada minggu sebelumnya serta tiada kematian akibat komplikasi demam denggi dilaporkan pada minggu ini.

Hingga kini, kumulatif kes demam denggi yang dilaporkan adalah sebanyak 23 753 kes berbanding dengan 7364 kes untuk tempoh yang sama bagi tahun 2022, iaitu peningkatan sebanyak 16 389 kes (222.6 peratus), manakala sebanyak 16 kematian akibat demam denggi dilaporkan berbanding dengan tiga kematian untuk tempoh yang sama, iaitu berlaku peningkatan sebanyak 13 kematian (433.3 peratus).

“Jumlah lokaliti kawasan panas (hotspot) denggi adalah sama seperti minggu sebelumnya, iaitu sebanyak 91 lokaliti dengan 54 lokaliti di Selangor, 16 lokaliti di Pulau Pinang, 11 lokaliti  di Sabah, lima lokaliti di Wilayah Persekutuan Kuala Lumpur dan Putrajaya, tiga lokaliti di Perak dan masing-masing satu lokaliti di Kedah dan Negeri Sembilan,” kata Ketua Pengarah Kesihatan Malaysia, YBhg. Tan Sri Dato’ Seri Dr. Noor Hisham Abdullah dalam satu kenyataan.

Sementara itu, jumlah kumulatif kes Chikungunya hingga kini adalah sebanyak 106 kes. termasuklah lima kes survelen Chikungunya dari Johor dan dua kes survelen Chikungunya dari Selangor yang direkodkan pada minggu ini.

Seterusnya, bagi survelan zika pula, sebanyak 539 sampel darah dan empat sampel urin saringan zika telah dijalankan dan hasilnya menunjukkan negatif bagi kesemua sampel berkenaan.

“Bilangan pengunjung ke tempat tumpuan awam seperti bazar Ramadan dan premis perniagaan yang biasanya dikunjungi pada lewat petang bersempena dengan bulan Ramadan pastinya akan meningkat, sekali gus mendedahkan mereka kepada risiko gigitan nyamuk aedes,” ujar YBhg. Tan Sri Dato’ Seri Dr. Noor Hisham Abdullah.

Pengunjung digalakkan untuk menggunakan bahan repelan nyamuk pada kulit dan anggota badan yang terdedah bagi mencegah gigitan nyamuk, menjaga kebersihan persekitaran serta melupuskan semua bekas yang berpotensi menyebabkan pembiakan nyamuk seperti tempurung, kulit kelapa, bekas makanan dan minuman di tempat pelupusan yang disediakan.


Pelaksanaan Inventori Sumber Hutan sebagai Usaha Pemeliharaan Hutan

Untuk mendapatkan maklumat terkini, ikuti kami melalui Telegram

Kuala Lumpur – Kerajaan sedang melakukan Inventori Sumber Hutan Nasional Keenam bagi Semenanjung Malaysia yang dilaksanakan setiap 10 tahun, manakala pelaksanaan inventori sumber hutan ini adalah pertama kalinya dilaksanakan bagi wilayah Sabah dan Sarawak sebagai usaha berterusan dalam memastikan khazanah hutan negara dapat diuruskan secara mampan.

Kesedaran masyarakat tentang kepentingan hutan yang menjadi aset semula jadi negara, pemeliharaan dan pemuliharaannya perlu dipertingkatkan demi kesejahteraan masyarakat dan kestabilan alam sekitar.

Hutan berperanan dalam menyediakan habitat, makanan, perlindungan, sumber bekalan air dan udara yang bersih untuk manusia, haiwan dan tumbuh-tumbuhan serta membantu mengekalkan khazanah biodiversiti dan mengurangkan kesan perubahan iklim melalui penyimpanan karbon.

“Tema Hari Hutan Antarabangsa pada tahun ini ialah “Hutan dan Kesihatan” yang mendorong masyarakat untuk menyemai dan meningkatkan kesedaran bagi memelihara dan memulihara kawasan hutan berikutan kawasan ini banyak menerima ancaman seperti krisis melalui kebakaran hutan, serangan makhluk perosak dan pencerobohan yang berleluasa,” kata Menteri Sumber Asli, Alam Sekitar dan Perubahan Iklim, YB Nik Nazmi Nik Ahmad dalam satu kenyataan.

Pengiktirafan kepentingan hutan untuk keselamatan dan keterjaminan makanan juga telah meningkat dengan ketara beberapa tahun kebelakangan ini.

Menurut beliau, hutan dan kesihatan manusia, haiwan serta alam sekitar adalah saling berhubung kait antara satu sama lain menyebabkan pendekatan secara holistik perlu diambil dalam pelibatan manusia dengan alam semula jadi untuk mencapai kesihatan yang optimum antara manusia, haiwan, hutan dengan alam sekitar.

“Bagi mengelakkan kemunculan penyakit berjangkit baharu yang biasanya disebabkan oleh perubahan guna tanah secara tidak mampan dan akibat perubahan iklim, usaha memulihara dan menggunakan hutan secara mampan ialah satu daripada cara yang terbaik untuk melindungi alam semula jadi dan diri sendiri sekali gus dapat menjamin kesejahteraan masyarakat,” kata beliau lagi.

Usaha dan program utama yang telah dianjurkan, misalnya Program Penghijauan Malaysia: Kempen Penanaman 100 Juta Pokok, Program Restorasi, Tebus Guna dan Pemulihan Kawasan Hutan Terosot, Program Penanaman Pokok Bakau dan Spesies yang Sesuai di Pesisiran Pantai Negara, Central Forest Spine dan Heart of Borneo akan terus diberikan tumpuan oleh Kerajaan Persekutuan dengan kerjasama Kerajaan Negeri bagi memelihara dan memulihara khazanah hutan ini.

Beliau turut menegaskan bahawa rakyat Malaysia seharusnya sentiasa berusaha untuk mengekalkan bumi dengan kehijauan kawasan berhutan yang kaya dengan kepelbagaian flora dan fauna demi kesejahteraan hidup generasi pada masa ini dan akan datang.


Bengkel Penulisan Buku Multidisiplin Sasar Penerbitan Tiga Buku Tahun Ini

Kuala Lumpur – Pusat Kajian Rehabilitasi dan Keperluan Khas (ICaRehab), Fakulti Sains Kesihatan (FSK), Universiti Kebangsaan Malaysia (UKM) terus mengorak langkah dengan penganjuran Bengkel Penulisan Buku Multidisiplin bagi menghasilkan kandungan terbaik dalam setiap buku yang dihasilkan.

Bengkel ini telah dirasmikan oleh Dekan FSK, UKM, Profesor Dr. Suzanna Shahar yang diiringi oleh Ketua Pusat Pengajian ICaRehab, Profesor Madya Dr. Azlin Nordin.

‘Saya sangat teruja dengan penganjuran bengkel seperti ini kerana usaha ini sangat dekat dengan hati saya. Saya menyokong penuh aktiviti ilmiah seumpama ini kerana dapat memberikan motivasi dan menggalakkan peserta untuk menerbitkan hasil kajian ilmiah,“ ujar Profesor Dr. Suzanna Shahar ketika merasmikan bengkel ini.

Bengkel ini telah berlangsung selama dua hari dengan berbagai-bagai pengisian termasuklah ceramah mengenai kaedah menerbitkan buku dari penulis buku tersohor, iaitu Dr. Anuar Ithnin dari FSK, UKM.

Dr. Anuar Ithnin ialah penulis yang giat menerbitkan buku bersama-sama Dewan Bahasa dan Pustaka.

Melalui bengkel ini, FSK, UKM mensasarkan penerbitan sekurang-kurangnya tiga buah buku yang bukan sahaja dapat memberikan manfaat kepada graduan dan ahli akademik, malah kepada golongan masyarakat.

Bengkel ini dihadiri oleh seramai 35 ahli akademik dan pegawai yang terdiri dari pelbagai bidang seperti Fisioterapi, Terapi Cara Kerja, Dietetik, Sains Pertuturan, Audiologi, Optometri dan Psikologi Kesihatan.


Membina Daya Tahan Masyarakat Untuk Hidup Bersama Banjir

Untuk mendapatkan maklumat terkini, ikuti kami melalui Telegram

Ketidaktentuan kejadian banjir yang berlaku kebelakangan ini menuntut masyarakat untuk mempersiapkan diri menghadapi bencana banjir yang akan berlaku pada masa hadapan. Situasi ini turut menggambarkan keperluan mendesak masyarakat itu sendiri untuk mengambil tindakan berani dan transformatif untuk mengurangkan impak kejadian banjir, sekali gus membina daya tahan mereka dalam menghadapi situasi banjir.

Kejadian banjir yang melanda bukan sahaja mendatangkan kerosakan harta benda dan nyawa, malah menyebabkan beberapa rumah hanyut dibawa arus. Hujan yang mencurah dengan luar biasa di sesuatu tempat kini mungkin akan menjadi fenomena biasa saban tahun. Kawasan yang dahulunya tidak pernah banjir kini juga terdedah kepada risiko banjir.

Bagi kawasan pembandaran, kejadian banjir kilat mungkin mengakibatkan impak yang lebih besar dan mencetuskan situasi yang agak huru-hara disebabkan kenaikan air di kawasan perniagaan, perumahan dan perindustrian yang berkepadatan tinggi. Namun begitu, bagi kawasan luar bandar atau bandar kecil yang terjejas dengan banjir, suasana dilihat lebih bersedia dan tenang ketika musibah banjir berlaku.

Keadaan ini mungkin disebabkan oleh kejadian banjir tersebut yang memang sudah dijangka akan berlaku pada setiap tahun lalu menyebabkan masyarakat lebih berdaya tahan dalam menghadapinya. Keadaan yang tidak menentu berikutan kesan perubahan iklim memerlukan tahap kesiapsiagaan dan daya tahan masyarakat lebih tinggi terhadap kejadian banjir.

Konsep “hidup bersama banjir” sepatutnya sudah menjadi sebahagian daripada mantera dalam pemikiran masyarakat yang sering terkesan dengan kejadian banjir. Selain strategi kawalan banjir, masyarakat di luar bandar yang kebiasaannya mempunyai halaman rumah boleh melaksanakan strategi meminimumkan impak banjir dengan langkah hidup bersama banjir. Menerusi pendekatan ini, banjir “dibenarkan” dalam keadaan tertentu pada sesuatu tempat dan pada masa sama, impak buruk banjir seperti kerosakan diminimumkan dengan tahap kesiapsiagaan lebih baik.

Antara pengurangan impak banjir termasuklah dengan membina rumah yang tinggi. Bahagian bawah rumah pula diminimumkan penggunaannya bagi membenarkan air membanjiri tanpa merosakkan harta benda.

Saya teringat akan sebuah organisasi kerajaan negeri yang menggunakan rumah kuarters banglo yang diubah suai sebagai pejabat. Rumah kuarters banglo tersebut mempunyai bahagian bawah rumah yang lebih rendah jika dibandingkan dengan bahagian atas rumah. Hanya bahagian atas rumah dijadikan pejabat dan bahagian bawah rumah dibiarkan kosong tanpa diubah suai.

Pejabat organisasi kerajaan negeri tersebut terletak di sebelah sungai. Pernah berlaku situasi hujan mencurah dengan agak luar biasa di kawasan tersebut sehingga paras air sungai meningkat naik lalu berlakunya banjir. Air sungai telah melimpah memasuki bahagian bawah pejabat tersebut hingga paras lutut. Oleh sebab bahagian bawah pejabat tersebut kosong, tiada sebarang kerosakan yang berlaku.

Selain itu, konsep rumah terapung juga boleh dilaksanakan dengan rumah diletakkan di atas tapak yang diperbuat daripada struktur pontun terapung. Amerika Syarikat, Jepun dan Belanda memperkenalkan rumah amfibia yang boleh bergerak naik hingga lima meter ketika banjir dan turun semula apabila air surut.

Rumah itu dipasang dalam dok dengan empat tiang yang menghalang rumah tersebut daripada terapung bersama-sama banjir. Tindakan tersebut juga memastikan rumah tersebut hanya bergerak ke atas dan ke bawah.

Baru-baru ini, seorang penduduk di Kampung Tebak, Kemaman, Terengganu telah melaksanakan inovasi terhadap rumahnya dengan menggunakan 69 tong plastik yang berfungsi sebagai pelampung bagi memastikan rumahnya terapung dan tidak ditenggelami air ketika banjir. Menariknya, rumah tersebut boleh terapung pada ketinggian lima meter.

Selain itu, sebuah firma pembinaan Jepun yang sememangnya sudah terkenal dengan idea rumah amfibia ini menggunakan istilah rumah kalis banjir yang ditawarkan kepada sesiapa yang berminat. Rumah ini sama seperti rumah amfibia.

Rumah ini dilengkapi dengan empat sistem pertahanan banjir. Pertama, semua lubang pengudaraan bahagian lantai ditutup apabila air mula naik sebelum memasuki ruang rumah. Kedua, injap yang menghalang air memasuki rumah menerusi paip kumbahan tandas, dapur dan bilik mandi hanya membenarkan air mengalir dengan sehala dan apabila banjir berlaku, injap ini akan ditutup secara automatik.

Ketiga, rumah ini menggunakan kaca, sama ada di pintu atau tingkap yang mempunyai binaan berlapis bagi menahan tekanan air yang tinggi. Peringkat pertahanan yang keempat pula melibatkan rumah yang akan diikat dengan empat batang besi tebal yang ditanam dalam tanah yang berperanan seperti sauh untuk mengelakkan rumah ini dihanyutkan dari tapak.

Apabila banjir, rumah ini akan bergerak ke atas mengikut ketinggian paras air. Semua sistem elektrik, saluran air bersih, kumbahan dan penyaman udara juga diletakkan pada kedudukan yang lebih tinggi dan dicantumkan terus kepada rumah supaya tidak terkesan atau rosak ketika banjir.

Dengan dasar Malaysia yang masih memandang ke Timur, teknologi ini mungkin boleh digunakan untuk orang ramai yang tinggal di tempat yang berisiko dengan kejadian banjir. Sebelum ini, sudah ada cadangan untuk membina rumah mangsa kejadian banjir yang mudah terjejas, namun hal tersebut perlu mengambil kira semua aspek secara menyeluruh.

Saya melihat konsep rumah kalis banjir ini boleh diadaptasikan di negara ini memandangkan Malaysia mengalami taburan hujan yang tinggi di beberapa negeri pada setiap hujung tahun. Usaha ini juga mampu mengurangkan perbelanjaan besar akibat pelbagai kerosakan yang disebabkan oleh banjir.

Walau bagaimanapun, pembinaan rumah amfibia atau rumah kalis air memerlukan kos yang tinggi. Oleh hal yang demikian, kerajaan boleh menyediakan peruntukkan khas, terutamanya kepada mereka yang kerap berdepan dengan situasi ini.

Selain itu, pengaliran dan pelencongan air limpahan banjir ke tempat kurang berisiko seperti padang permainan, kawasan lapang, kurang kepadatan, tanah terbiar dan tidak berpenduduk boleh juga diusahakan. Sekiranya saliran perparitan dan sungai sudah tidak mencukupi, tempat kurang berisiko ini boleh dibanjiri dahulu dengan kawalan keselamatan yang lebih baik, sementara menunggu air surut.

Begitu juga dengan tempat pertanian dan perladangan yang berisiko mengalami banjir. Pengaliran dan pelencongan air limpahan banjir dari tempat tanaman dapat mengelakkan tanaman daripada rosak dan mengalami kerugian yang besar.

Di samping itu, rumah rakit juga boleh dihasilkan sebagai satu daripada inisiatif apabila berlakunya kejadian banjir. Sebagai contohnya, penduduk di Kampung Batu Kapur, Temerloh, Pahang menghasilkan rumah rakit bagi menempatkan barang berharga sekiranya berlaku banjir besar. Tindakan ini merupakan langkah yang baik memandangkan penduduk di sana berkemungkinan sudah lali dengan banjir yang berlaku pada setiap tahun.

Kejadian banjir sudah semakin pasti menjadi acara tahunan di beberapa tempat. Curahan hujan yang sangat banyak di Johor baru-baru ini ialah contoh fenomena agak luar biasa yang semakin kerap berlaku.

Di samping usaha kerajaan melaksanakan projek tebatan banjir yang lebih mapan dan efektif, masyarakat yang saban tahun terkesan kini semakin bijak dan lebih bersiap siaga dalam menghadapi banjir. Usaha bersepadu semua pihak boleh ditingkatkan lagi dalam pelaksanaan strategi hidup bersama banjir agar impak banjir tidak terlalu dirasai dari segi material dan emosi.

Masyarakat juga perlu berani mengambil langkah dengan lebih agresif. Gaya hidup masyarakat juga harus berubah selari dengan impak yang dihasilkan akibat perubahan iklim. Ketidaktentuan kejadian banjir yang berlaku sejak sedekad lalu amat membimbangkan dan menagih penyelesaian tuntas, terutamanya daripada masyarakat yang terkesan itu sendiri.

Seluruh dunia kini berdepan situasi cuaca melampau yang tidak dijangka. Kebimbangan yang timbul tentang keperluan masyarakat yang selalu terkesan dengan banjir adalah dengan memberikan fokus terhadap langkah adaptasi, pembinaan daya ketahanan terhadap perubahan iklim dan peningkatan usaha siap siaga untuk menghadapi kejadian banjir.

Yang lebih penting, masyarakat perlu peka dan cakna dengan sebarang maklumat berkaitan status banjir di tempat terjejas untuk bersiap sedia dengan sebarang kemungkinan yang akan berlaku. Pastinya kelesuan dan kepenatan serta trauma dialami menjadi pengalaman sukar dilupakan. Oleh sebab itu, daya tahan masyarakat amat penting bagi memastikan semua mangsa banjir terus cekal dan tabah dengan ujian menimpa.


Mengenal Pasti Kandungan Logam Berat di Kawasan Sawah Padi

Untuk mendapatkan maklumat terkini, ikuti kami melalui Telegram

Penanaman padi merupakan satu daripada aktiviti pertanian yang penting di dunia. Padi yang diproses untuk mendapatkan beras merupakan satu daripada produk tanaman yang mustahak dari segi jumlah pengeluaran di negara membangun di samping menyediakan hampir 30 peratus sumber tenaga untuk manusia.

Beras berkeupayaan untuk tumbuh mengikut jenis tanah dan keadaan cuaca yang berbeza. Pada kebiasaannya, beras akan ditanam di kawasan bersederhana lembap. Padi yang ditanam di Malaysia terbahagi kepada dua jenis, iaitu padi sawah atau lebih dikenali sebagai padi bendang dan padi huma yang juga dipanggil padi bukit.

Padi sawah ialah padi yang ditanam di sawah padi yang bertakung dengan air pada peringkat pertumbuhannya, manakala padi huma ialah padi yang ditanam di kawasan kering dan memerlukan air hujan sebagai bekalannya. Padi huma ini ditanam di kawasan tanah tinggi atau tanah rendah bergantung pada air hujan.

Di Malaysia, jenis padi yang paling banyak ditanam ialah padi sawah kerana padi jenis ini membuahkan hasil yang agak tinggi. Hal ini dikatakan demikian kerana cara penanamannya adalah teratur di samping menggunakan air dan baja yang banyak.

Antara negeri yang menjalankan aktiviti penanaman padi sawah termasuklah Kedah, Perlis, Perak, Selangor, Terengganu dan Kelantan. Bagi mempercepatkan tumbesaran serta memastikan kualiti beras yang dihasilkan berkualiti, petani cenderung menggunakan pelbagai baja dan racun perosak untuk membunuh organisma perosak.

Sistem pengairan di kawasan tanaman padi lebih terdedah kepada pencemaran akibat aktiviti di sekitar sungai atau mana-mana sumber air. Bahan pencemar yang terdapat di dalam air sungai seperti logam berat cenderung untuk terkumpul di dalam tanah sawah padi, seterusnya diserap oleh padi dan akhirnya dipindahkan kepada manusia secara langsung.

Logam berat ialah unsur semula jadi yang berasal daripada kerak bumi, iaitu yang tidak boleh terurai, berketumpatan tinggi secara relatif dan mempunyai sifat yang toksik walaupun pada kepekatan yang rendah. Logam berat ini boleh wujud secara semula jadi atau antropogenik.

Sumber semula jadi biasanya terdapat di dalam tanah dan sedimen seperti hakisan batu-batuan. Sumber antropogenik pula diperoleh melalui pengairan kumbahan, penggunaan baja dan lain-lain. Antara logam berat yang biasa dijumpai dalam sampel beras termasuklah merkuri (Hg), kadmium (Cd), arsenik (As), plumbum (Pb) dan kromium (Cr).

Proses biokimia dan fisiologi di dalam badan manusia memerlukan logam berat seperti ferum (Fe), kuprum (Cu) dan zink (Zn) sebagai sumber nutrien. Logam berat yang biasanya dipilih untuk menjalani proses penilaian risiko ialah logam berat As, Cd dan Pb kerana mencatatkan keracunan yang tinggi dalam semua sampel beras.

Logam berat amat berpotensi untuk terkumpul dan dipindahkan di semua peringkat rantaian makanan yang boleh memberikan risiko kepada manusia dan haiwan. Bioakumulasi ialah pengumpulan bahan kimia dalam tisu organisma dan hal ini terjadi apabila sesuatu bahan pencemar tidak boleh dimetabolismekan.

Logam yang terkumpul di dalam badan manusia melalui rantaian makanan boleh menyebabkan pelbagai penyakit dan memberikan kesan kepada sistem saraf pusat. Hal ini berlaku apabila terjadinya proses biomagnifikasi sekiranya organisma pada aras atas trofik mengambil sumber makanan tercemar, iaitu beras.

Biokonsentrasi pula merujuk nisbah kandungan logam berat dalam tumbuhan dan di dalam tanah. Risiko logam berat kepada kesihatan manusia melalui rantaian makanan dapat dihitung menggunakan faktor biokonsentrasi (BCF).

Menurut Alam et al. (2003), jika nilai BCF adalah kurang daripada satu, hal tersebut bermaksud logam berat hanya boleh diserap oleh tumbuh-tumbuhan dan tidak boleh terkumpul. Sementara itu, jika nilai BCF adalah lebih daripada satu, tumbuh-tumbuhan tersebut berpotensi untuk mengumpul logam berat.

Sekumpulan penyelidik dari Universiti Kebangsaan Malaysia telah melakukan satu kajian untuk melihat nilai biokonsentrasi dan faktor biokonsentrasi logam berat di kawasan sawah padi di Sawah Sempadan, Selangor. Sebanyak 26 titik persampelan terlibat dalam kajian ini.

Hasil kajian tersebut mendapati bahawa logam berat As, Cd dan Pb yang dikaji dalam sampel tanah berada pada paras yang dibenarkan menurut The United States Department of Agriculture (USDA) 2000, iaitu sebanyak 0.1555 miligram per kilogram (mg/kg), 0.0086 mg/kg dan 0.8715 mg/kg.

Bagi hasil kajian terhadap logam berat dalam sampel beras, kesemua logam berat juga berada pada paras yang dibenarkan mengikut garis panduan dalam Peraturan-Peraturan Makanan Malaysia 1985, iaitu sebanyak 0.3639 mg/kg, 0.0106 mg/kg dan 0.1155 mg/kg.

Sementara itu, untuk nilai BCF, masing-masing sebanyak 2.3402, 1.2326 dan 0.1325 bagi As, Cd dan Pb. Nilai BCF yang melebihi 1.00 menunjukkan bahawa terdapat potensi berlakunya proses pengumpulan logam berat dalam sampel beras, manakala nilai BCF kurang daripada 1.00 menunjukkan berlakunya penyerapan logam tanpa pengumpulan logam tersebut. Secara keseluruhannya, hasil kajian mendapati bahawa terdapat kehadiran logam berat dalam sampel tanah dan beras di Sawah Sempadan, Selangor.

Untuk sampel tanah, paras maksimum kepekatan logam berat di dalam tanah yang ditetapkan oleh USDA 2000 digunakan sebagai julat piawai dalam kajian ini. Sampel tanah menunjukkan kepekatan logam berat As, Cd dan Pb masih di bawah kepekatan maksimum dan berada pada paras yang dibenarkan.

Kehadiran Pb dalam sampel tanah sawah padi berpunca daripada penggunaan baja dan racun perosak selain terhasil secara semula jadi. Kedua-dua faktor ini menyumbang kepada nilai kepekatan logam berat yang paling tinggi berbanding dengan As dan Cd.

Bagi sampel beras yang telah dikaji, Jadual Keempat belas (Peraturan 38) dalam Peraturan-Peraturan Makanan Malaysia 1985, iaitu Kadar Maksimum yang Dibenarkan bagi Cemaran Logam dalam Makanan Tertentu menjadi rujukan sebagai julat piawai. Kepekatan logam berat As mencatatkan nilai yang paling tinggi berbanding dengan Pb dan Cd.

Hal ini berlaku kerana As yang berasal dari tanah dan udara terkumpul di dalam beras. Penggunaan racun perosak untuk mengawal serangga perosak ialah racun yang mengandungi bahan kimia yang berbahaya, termasuklah logam berat seperti As. Hal ini menjadi satu daripada punca berlakunya pencemaran terhadap logam berat di kawasan sawah padi.

Selain itu, nilai BCF juga telah digunakan untuk menentukan sama ada sesuatu tumbuhan itu boleh menyerap dan mengumpulkan logam berat atau menyerap tetapi tidak boleh mengumpulkan logam berat yang hadir.

BCF ialah nisbah kepekatan logam berat di dalam beras berbanding dengan di dalam tanah. Hasil kajian ini mendapati nilai BCF bagi logam berat As dan Cd ialah kurang daripada satu yang menunjukkan tumbuhan ini boleh menyerap dan mengumpulkan logam berat. Sementara itu, Pb yang mempunyai nilai BCF kurang daripada satu menandakan bahawa terdapat penyerapan logam berat, namun tidak berlakunya proses pengumpulan logam itu.

Sebagai kesimpulannya, walaupun kandungan logam As, Cd dan Pb tidak melebihi nilai piawai yang telah ditetapkan, seharusnya beras yang dihasilkan adalah bebas daripada kesemua logam berat. Hal ini penting bagi golongan kanak-kanak dan warga emas yang lebih sensitif terhadap kehadiran logam berat dalam makanan yang diambil sehari-hari.

Oleh hal yang demikian, Jabatan Pertanian haruslah menggalakkan petani menggunakan racun perosak dan baja organik yang lebih selamat dalam penanaman padi di seluruh negara, termasuklah di Sawah Sempadan, Selangor.

Profesor Madya Dr. Normah Awang dan Dr. Nurul Farahana Kamaludin, Pusat Kajian Toksikologi dan Risiko Kesihatan, Fakulti Sains Kesihatan, Universiti Kebangsaan Malaysia, Kampus Kuala Lumpur.


Program Masakan Sihat Tarik Minat Murid SK Jalan Enam

Untuk mendapatkan maklumat terkini, ikuti kami melalui Telegram

Bangi – Sebanyak 36 orang murid Tahun Empat Sekolah Kebangsaan (SK) Jalan Enam, Bandar Baru Bangi, Selangor telah menyertai Program Memasak Makanan Sihat anjuran Program Dietetik, Fakulti Sains Kesihatan (FSK), Universiti Kebangsaan Malaysia (UKM) dan Kursi Kelestarian UKM-YSD serta Fakulti Kejuruteraan dan Alam Bina, UKM

Program ini diadakan bagi memupuk minat dan amalan memakan makanan sihat, terutamanya sayur-sayuran dalam kalangan kanak-kanak.

Program tersebut juga menjadi satu daripada aktiviti dalam minggu pertama persekolahan untuk menimbulkan rasa keseronokan kembali ke sekolah selain mengajar murid cara penyediaan makanan sihat dengan betul.

Guru Besar SK Jalan Enam, Encik Azril Sham Mohamed menyatakan bahawa aktiviti memasak makanan sihat itu sangat sesuai diadakan untuk memupuk amalan pemakanan sihat dan semangat bekerja dalam kumpulan.

Perkara ini selari dengan konsep transformasi pendidikan kebangsaan yang tidak menumpukan kepada aktiviti pembelajaran aktif semata-mata.

Sementara itu, Profesor Madya Dr. Zahara Abdul Manaf, pensyarah dan pakar diet yang mengetuai program ini berkata, “Kami sangat teruja kerana semua murid yang terlibat dalam program ini sangat suka akan makanan yang disediakan oleh mereka sendiri, malah ada juga yang meminta untuk membawa pulang sayur-sayuran bagi membolehkan ibu bapa mereka menanam atau memasak sayur-sayuran berkenaan.

Pada masa yang sama, penyelidik dari Fakulti Kejuruteraan dan Alam Bina, UKM, Puan Farah Hanan yang turut terlibat dalam program ini berpandangan bahawa tidak sukar untuk mendorong kanak-kanak memakan sayur-sayuran dengan adanya aktiviti seumpama ini.

Selain aktiviti memasak makanan sihat, murid juga menjalankan pelbagai aktiviti seperti menanam sayur-sayuran, menuai hasil tanaman, membuat beg daripada kertas terpakai dan mengikuti permainan papan Wira Galaksi yang diinovasikan oleh penyelidik UKM yang diketuai oleh Profesor Madya Dr. Zahara Abdul Manaf.

Sebagai rekod, Program Masakan Sihat  ini merupakan sebahagian daripada program Ekspedisi Wira Galaksi dan Taman Lestari Cilik yang telah dimulakan sebelum cuti sekolah.